Tim jo-Lawi 27 - Holy Bible [Luo Bible 2020] - (TiLa 27)\nTim jo-Lawi 27\n“Wuo gi jo-Israel kendo inyisgi ni: ‘Ka ngʼato ochiwo singo makende ni obiro chiwo ngʼato ni Jehova Nyasaye, eka bangʼe oyudo ni ok onyal chopo singruokneno, to nengo monego wargo ngʼatno ema:\nNgʼama dichwo ma hike chakore piero ariyo nyaka piero auchiel, en to noware mana gi shekel piero abich mag fedha, ma gin shekel mitiyogo e kama ler mar lemo.\nTo dhako ma bende hike romo kamano to nowar gi shekel piero adek.\nTo ka ngʼatno hike chakre abich nyaka piero ariyo, to noware gi shekel piero ariyo ka en dichwo, to ka en dhako to noware gi shekel apar.\nTo ka ngʼatno hike pok ochopo abich to osekadho dwe achiel, to noware gi shekel abich mar fedha ka en nyathi ma wuowi, to ka en nyako to noware gi shekel adek.\nTo ka ngʼatno hike chakore piero auchiel kadhi malo, to nochul shekel apar gabich ka en dichwo, to ka en dhako to noware gi shekel apar.\nKaponi ngʼat mane osingoreno odhier ma ok nyal chulo nengo ma oketneno, to nokaw ngʼatni mondo otere e nyim jadolo, kendo jadolo noyiene mondo ochul mana gima nokwongʼore ni onyalo.\n“ ‘Ka ngʼato osingore ni obiro chiwo ne Jehova Nyasaye chiayo minyalo timgo misango, to gima ochiwono nobed mowal ne Jehova Nyasaye.\nOk oyiene wilo chiayono mondo oket moro kare, bedni orach kata ober, bende ok onyal wile gi gimoro amora. To kaponi otimo kamano, to nyaka ongʼe ni chiayono kod mokwongo giduto koro ginibed mowal ni Jehova Nyasaye.\nKa chiayo mane osingono obedo mogak ma ok nyal timgo misango ni Jehova Nyasaye, to chiayono chuno ni nyaka kele e nyim jadolo,\nmondo jadolo onon ka ober kata ka orach. Nengo moro amora ma jadolo oketo ema nobed nengo chiayono.\nTo ka wuon chiayono dwaro waro chiacheno, to nyaka omed achiel ewi abich mar nengone.\n“ ‘Ka ngʼato ochiwo ode mondo obed gima owal ni Jehova Nyasaye, to jadolo mondo onon odno kober kata korach. To nengo moro amora ma jadolo oketo ema nobed nengo odno.\nTo ka wuon odno dwaro waro odeno, to nyaka omed achiel ewi abich mar nengone, eka odno noduogne.\n“ ‘Ka ngʼato ochiwo ne Jehova Nyasaye bath lope moro, to nyaka nengone romre gi nengo kodhi ma inyalo chwo e puodhono. Nengo kodhi mar shairi midhi chwo e lowono nyaka rom abiriyo ma en shekel piero abich mar fedha.\nKaponi ochiwo lopeno e Higa mar Piero Abich, to nengone osiki mana kamano.\nKaponi ochiwe ka Higa mar Piero Abich oserumo, to jadolo mondo okwan higni modongʼ nyaka chop ndalo mar Higa mar Piero Abich, kendo nengone obed mana maromo gi higni modongʼ-go.\nKaponi ngʼat mane ochiwo lopeno nigi chuny mar ware, to nyaka ochul achiel ewi abich mar nengone, eka puodhono nobed mare.\nTo kaponi ok odwar waro lopeno, kata ka oseuse ni ngʼato machielo, to koro ok oyiene ware.\nKa ochopo Higa mar Piero Abich mi oweyo puodhono, to nobed gima ler kaka puodho moyangne Jehova Nyasaye chuth, kendo puodhono nodongʼne jadolo kaka mwandune chuth.\n“ ‘Ka ngʼato ochiwo ni Jehova Nyasaye puodho mosengʼiewo, ma ok en lop anywola,\nto jadolo nigi thuolo mondo ogo nengo maromre kode nyaka chop e Higa mar Piero Abich, kendo ngʼatno nochul nengono mana godiechiengno, kaka gima owal ni Jehova Nyasaye.\nKa Higa mar Piero Abich osechopo, to puodho nodwok ir ngʼat mane ongʼiewe kuome, ma en wuon lowo hie.\nNengo ka nengo nopim gi nengo shekel mitiyogo e kama ler mar lemo ma shekel achiel romre gi gera piero ariyo.\n“ ‘Gimoro amora mokwong nywol kuom jambi gin mag Jehova Nyasaye, bedni gin dhok, kata rombe, omiyo kik ichiwgi kaka gima iwalo ni Jehova Nyasaye.\nKaponi en chiayo mogak ma ok nyal timgo misango ni Jehova Nyasaye, to noware e nengo mogone, komedo achiel ewi abich mar nengone. Kaponi ok oware to nyaka ngʼiewe mana e nengo moketi.\n“ ‘Gimoro amora ma ngʼato angʼata osechiwo ni Jehova Nyasaye chuth kuom mwandune ma en godo, bedni en dhano kata chiayo kata lop anywola ok onego ngʼiew kata waro nikech gima osechiw ne Jehova Nyasaye ler moloyo.\n“ ‘Ngʼato angʼata mochiwne Jehova Nyasaye mondo okum ok nyal war, to nyaka nege anega.\n“ ‘Achiel kuom apar mar gik moko duto ma lowo onyago bedni gin cham, kata olembe duto gin mag Jehova Nyasaye, kendo gin gik maler mowalne.\nKa ngʼato owaro achiel kuom apar mar gige, to nyaka omedie achiel ewi abich mar nengogi.\nChiayo mar apar mokadho e bwo ludh jakwath e kinde ma okwanogi, nobed mowal ni Jehova Nyasaye, bedni gin dhok kata rombe.\nOk oyiene pogo mabeyo gi maricho kata wilogi. To kaponi owilo chiayo moro gi machielo, to chiayono kaachiel gi mowilegono, giduto ginibed gik maler e nyim Jehova Nyasaye kendo ok nyal wargi.’ ”\nMagi e chike mane Jehova Nyasaye omiyo Musa ewi Got Sinai ne jo-Israel.\nTim jo-Lawi 27:1\nTim jo-Lawi 27:2\nTim jo-Lawi 27:3\nTim jo-Lawi 27:4\nTim jo-Lawi 27:5\nTim jo-Lawi 27:6\nTim jo-Lawi 27:7\nTim jo-Lawi 27:8\nTim jo-Lawi 27:9\nTim jo-Lawi 27:10\nTim jo-Lawi 27:11\nTim jo-Lawi 27:12\nTim jo-Lawi 27:13\nTim jo-Lawi 27:14\nTim jo-Lawi 27:15\nTim jo-Lawi 27:16\nTim jo-Lawi 27:17\nTim jo-Lawi 27:18\nTim jo-Lawi 27:19\nTim jo-Lawi 27:20\nTim jo-Lawi 27:21\nTim jo-Lawi 27:22\nTim jo-Lawi 27:23\nTim jo-Lawi 27:24\nTim jo-Lawi 27:25\nTim jo-Lawi 27:26\nTim jo-Lawi 27:27\nTim jo-Lawi 27:28\nTim jo-Lawi 27:29\nTim jo-Lawi 27:32\nTim jo-Lawi 27:33\nTim jo-Lawi 27:34


Malaike ma Muma Wuoye\nSOM E Abbey Abkhaz Abui Acholi Afrikaans Aja Akha Albanian Altai Alur Amharic Angolan Sign Language Arabic Armenian Armenian (Ma Imbo) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bete Biak Bicol Bislama Bolivian Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Cuban Sign Language Czech Damara Dangme Danish Dayak Ngaju Dhok mar Ranyisi ma (Chinese) Dhok mar Ranyisi ma Bolivian Dhok mar Ranyisi ma Colombian Dhok mar Ranyisi ma Czech Dhok mar Ranyisi ma Finnish Dhok mar Ranyisi ma Indonesian Dhok mar Ranyisi ma Italian Dhok mar Ranyisi ma Mexican Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Romanian Dhok mar Ranyisi ma Spanish Dhok mar Ranyisi ma Swedish Dhok mar Ranyisi ma Thai Dhok mar ranyisi ma Amerka Dhok mar ranyisi ma Argentinian Dholuo Digor Douala Drehu Dusun Dutch Edo Efik Emberá (Catío) Estonian Ewe Fante Faransa Fijian Finnish Fon Futuna (East) Ga Galician German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibanda Igbo Iloko Indian Sign Language Indonesian Irish Isoko Italian Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kisungu Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lingala Lithuanian Lomwe Lovari Luganda Lugbara Lukhonzo Lunda Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapundugun Marathi Mauritian Creole Maya Mazahua Mbunda Mende Meru Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Ponapean Portuguese Portuguese (Portugal) Punjabi (Shahmukhi) Quebec (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarontongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojalabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\nSULA MAR APAR\n1. Ang’o monego wang’e e wi malaike?\nJEHOVA dwaro ni mondo wang’e joge duto. Malaike gin moko kuom jogego. Muma luongogi ni “yawuot Nyasaye.” (Ayub 38:7) Gin tije mage ma malaike timo? Gin yore mage ma ne gikonyogo dhano e kinde machon? Be ginyalo konyowa e kindegi?—Som Weche Momedore namba 8.\n2. Malaike ne oa kanye? Ne ochue malaike adi?\n2 Malaike ne oae kanye? Jo-Kolosai 1:16 nyisowa ni bang’ ka Jehova nosechueyo Yesu, “ne ochue gik mamoko duto manie polo gi manie piny.” Gik ma ne ochuego oriwo nyaka malaike. Ne ochue malaike adi? Muma wacho ni ne ochue malaike milionde gi milionde.—Zaburi 103:20; Fweny 5:11.\n3. Ayub 38:4-7 nyisowa ang’o e wi malaike?\n3 Muma medo nyisowa ni Jehova ne ochueyo malaike ka pok nochueyo piny. Iparo ni malaike nowinjo nade ka ne ochue piny? Bug Ayub nyisowa ni ne gimor ahinya. Ne tiyo ne Jehova kanyachiel mana kaka joot.—Ayub 38:4-7.\nMALAIKE KONYO JOTICH NYASAYE\n4. Ere kaka wang’eyo ni malaike ohero dhano?\n4 Kinde duto malaike osenyiso ni gihero dhano ahinya kendo ni gigombo neno kaka dwaro mar Jehova timore ne dhano kod piny. (Ngeche 8:30, 31; 1 Petro 1:11, 12) Nyaka bed ni ne gikuyo ahinya ka ne Adam gi Hawa ong’anyo ne Nyasaye. Kendo nenore ni giwinjo marach ahinya neno ka ji mathoth ok luw chike Jehova. Kata kamano, sama ng’ato oloko chunye gadier moduogo ir Nyasaye, gibedoga mamor. (Luka 15:10) Gibedo mamor sama gineno ka ji tiyo ne Nyasaye. Jehova osebedo ka tiyo gi malaikene mondo okony kendo orit jotichne manie piny. (Jo-Hibrania 1:7, 14) We wane ane kaka osebedo kotimo kamano.\n“Nyasacha ne ooro malaikane mi omako dho sibuoche.”—Daniel 6:22\n5. Malaike nokonyo jotich Nyasaye machon e yore mage?\n5 Ka ne Jehova dwaro ketho Sodom gi Gomora, ne ooro malaike ariyo mondo ores Lut gi joode. (Chakruok 19:15, 16) Higni miche bang’e, ne owit janabi Daniel e bur kama sibuoche ne nitiere, to sibuochego ne ok ochame nikech ‘Nyasaye ne ooro malaikane mi omako dho sibuoche.’ (Daniel 6:22) Bang’e, ka ne jaote Petro nie jela, Jehova ne ooro malaika mondo ogonye. (Tich Joote 12:6-11) Malaike nokonyo Yesu kinde ma ne en e piny. Kuom ranyisi, ne gikonyo Yesu bang’ ka ne osebatise. (Mariko 1:13) Bende, ka ne pok oneg Yesu malaika moro “nomiye teko.”—Luka 22:43.\n6. (a) Ere kaka wang’eyo ni malaike konyo jotich Nyasaye e kindegi? (b) Gin penjo mage ma wadwaro nono?\n6 E kindewagi, ok wanyal neno malaike. Kata kamano, Nyasaye pod tiyo kodgi e konyo jotichne. Muma wacho ni, “malaika mar Jehova ogoyo kambi kolworo jo ma oluoro Nyasaye, kendo oresogi.” (Zaburi 34:7) Ang’o momiyo onego oritwa? En nikech nitie jo wasigu man gi teko ma dwaro hinyowa. Jo wasigugo gin jomage? Gin kanye? Gitemo hinyowa e yore mage? Mondo wayud dwoko mag penjogo, we wanon ane gima notimore kinde matin ka nosechue Adam gi Hawa.\nJO WASIGU MA OK WANYAL NENO\n7. Satan osewuondo jomoko mondo otim ang’o?\n7 Ne wapuonjore e Sula mar 3 ni nitie malaika moro ma ne ong’anyo ne Nyasaye kendo nodwaro ni obed gi loch e wi jomoko. Muma luongo malaikano ni Satan kendo Jachien. (Fweny 12:9) Satan ne dwaro ni jomoko bende ong’anj ne Nyasaye. Ne owuondo Hawa mong’anyo ne Nyasaye, kendo chakre kindeno osebedo ka owuondo ji mang’eny mondo otim kamano. Kata kamano, jomoko kaka Habil, Enok, kod Noa nodhi nyime makore gi Jehova.—Jo-Hibrania 11:4, 5, 7.\n8. (a) Ere kaka malaike moko nobedo jochiende? (b) Jochiende notimo ang’o mondo gitony e Ataro mar pi?\n8 E kinde mag Noa, malaike moko nong’anyo moweyo kar dak margi e polo ma gibiro dak e piny. Nikech ang’o? Muma nyisowa ni ne gidwaro kendo nyi dhano. (Som Chakruok 6:2.) Ne ok en gima owinjore mondo malaike otim kamano. (Juda 6) Mana kaka malaike ma nong’anyogo, thoth joma nodak e kindeno ne ger kendo timbegi ne richo. Nikech mano, Jehova ne okawo okang’ mar ketho joma richo duto e piny kotiyo gi Ataro mar pi. To ne oreso jotichne ma ne omakore kode. (Chakruok 7:17, 23) Malaike marichogo ne odok e polo mondo kik githo e Ataro mar pi. Muma luongo malaike marichogo ni jochiende. Ne giyiero riwo Satan lwedo, omiyo nobedo jatendgi.—Mathayo 9:34.\n9. (a) Ang’o ma ne otimore ne malaike ka ne gidok e polo? (b) Wadwaro nono ang’o?\n9 Nikech ne giseng’anyo, Jehova ne ok oyienegi mondo gibed joode kendo. (2 Petro 2:4) Jochiende ok nyal lokore ma bed dhano kendo. Kata kamano, pod ‘giwuondo piny mangima.’ (Fweny 12:9; 1 Johana 5:19) We wanon ane kaka giwuondo ji.—Som 2 Jo-Korintho 2:11.\nKAKA JOCHIENDE WUONDO JI\n10. Jochiende wuondo ji e yore mage?\n10 Jochiende wuondo ji ka gitiyo gi riekni mang’eny. Ji tudorega gi jochiende achiel kachiel kata kokalo kuom ng’at machielo kaka ajuoga. Timbe juok oriwo yore duto ma ji tudorego gi jochiende. Muma chikowa ni wabed mabor gi gimoro amora motudore gi jochiende. (Jo-Galatia 5:19-21) Nikech ang’o? En nikech jochiende tiyo gi riekni mang’eny mondo gimakgo kendo gichikgo ji, mana kaka jadwar nyalo tiyo gi otego kata obadho e makogo le.—Som Weche Momedore namba 25.\n11. Koro wach tiende en ang’o, to ang’o momiyo onego watang’ gi timno?\n11 Achiel kuom riekni ma jochiende tiyogo en miyo ji teko mar koro wach. Sama ng’ato koro wach, otiyo gi teko mar jochiende mondo owach gik ma jomoko ok ong’eyo kata gik ma biro timore e kinde mabiro. Ng’ato nyalo timo kamano kuom ng’iyo sulwe, ng’iyo lwedo kata wang’ ng’ato kae to otemo nyise gik ma biro timorene e ngimane. Ji mang’eny paro ni ok rach timo timbego, to ok en kamano. Gin timbe ma nyalo hinyowa. Kuom ranyisi, Muma nyisowa ni jochiende gi jokor wach tiyo kanyachiel. E bug Tich Joote 16:16-18, wasomo ni ne nitie “jatich moro ma nyako ma ne nigi jachien ma ne miyo okoro wach.” Bang’ ka jaote Paulo nosegolo jachiendno, nyakono ne onge gi teko mar koro wach kendo.\n12. (a) Ang’o momiyo temo tudruok gi jomotho en gima rach? (b) Ang’o momiyo jotich Nyasaye ok onego otim gik ma nyalo miyo gitudre gi jochiende?\n12 Nitie yo machielo ma jochiende tiyogo mondo giwuondgo ji. Gitemo wuondowa ni wanyalo wuoyo gi jomotho kendo ni ginyalo wuoyo kodwa kata hinyowa nikech pod gingima kamoro. Kuom ranyisi, ng’at ma osiepne kata watne moro otho nyalo dhi ir ajuoga ma wacho ni onyalo tudore gi jomotho. Ajuogano nyalo nyiso ng’atno wach moro e wi watne kata osiepne ma nosethono kata onyalo wuoyo mana kaka ng’at ma ne othono. (1 Samuel 28:3-19) Ng’ato nyalo paro ni owuoyo gi ng’at motho, to kare owuoyo mana gi jochiende. Nitie gik moko ma ji timoga bang’ ka ng’ato osetho ka giparo ni jomotho pod ngima. Gigo gin kaka dok e liel, timo sap jomotho, arita, kod mamoko. Sama Jokristo tamore timo gigo, joodgi kata jogweng’gi nyalo yanyogi kata kwedogi chuth. Jokristo ong’eyo ni jomotho osetho, ok gidak kamoro machielo. Ok wanyal tudore kodgi, kendo ok ginyal hinyowa. (Zaburi 115:17) Bed motang’ ahinya. Kik item wuoyo gi jomotho kata gi jochiende kata temo timo gimoro amora motudore gi jochiende.—Som Rapar mar Chik 18:10, 11; Isaya 8:19.\n13. Ang’o ma osetimore ne joma chon noluoro jochiende?\n13 Jochiende ok wuondga mana ji kende, to gibwogo ji bende. E kindegi, Satan gi jochiendene ong’eyo ni gidong’ gi “kinde manok” ka pok Nyasaye okethogi. Omiyo, e ndalogi giger kendo gikwiny ahinya. (Fweny 12:12, 17) Kata kamano, nitie joma chon noluoro jochiende to tinde ok giluorogi. Ere kaka ne giloyo luoro ma ne gin-go?\nKAKA WANYALO KWEDO JOCHIENDE\n14. Ere kaka wanyalo kwedo jochiende mana kaka Jokristo mokwongo notimo?\n14 Muma nyisowa kaka wanyalo kwedo jochiende kendo kaka wanyalo weyo tudruok kodgi. Kuom ranyisi, jomoko e taon mar Efeso ne tudorega gi jochiende ka ne pok gipuonjore adiera. Ere kaka ne giweyo timno? Muma wacho niya: “Ji mogwaro ma ne timo timbe juok nochoko bugegi mi giwang’ogi e nyim ji duto.” (Tich Joote 19:19) Ne giwang’o bugego nikech ne gidwaro bedo Jokristo. Kawo okang’ kaka mano bende dwarore e kindewagi. Ng’ato ang’ata ma dwaro tiyo ne Jehova nyaka keth gimoro amora motudore gi jochiende. Gigo gin kaka buge, gasede, CD kata DVD, kod gik mamoko. Gigo bende oriwo gik ma ji rwako kata tueyo e dendgi mondo kik gimoro marach otimrenegi.—1 Jo-Korintho 10:21.\n15. Ang’o machielo monego wabedgo mondo wakwed Satan gi jochiendene?\n15 Higni moko bang’ ka Jokristo ma ne ni Efeso nosewang’o buge mag juok, jaote Paulo nondiko kowacho ni pod ne nyaka ‘giked gi oganda mar jochiende.’ (Jo-Efeso 6:12) Kata obedo ni ne gisewang’o bugegigo, jochiende pod ne temo hinyogi. Omiyo, en ang’o machielo ma ne onego gitim? Paulo nonyisogi niya: “Ting’uru okumba malach mar yie, ma biro miyo ubed gi nyalo mar nego aserni duto ma kakni gi mach moa kuom ng’at marach.” (Jo-Efeso 6:16) Mana kaka okumba konyo jalweny, e kaka yie bende nyalo konyowa. Ka waketo genowa duto kuom Jehova ni onyalo ritowa, wanyalo kwedo Satan gi jochiendene.—Mathayo 17:20.\n16. Ere kaka wanyalo bedo gi yie motegno kuom Jehova?\n16 Ere kaka wanyalo bedo gi yie motegno kuom Jehova? En ka wasomo Muma pile ka pile kendo keto genowa duto kuom Jehova mondo oritwa. Ka wan gi yie motegno kuom Jehova, Satan gi jochiendene ok bi hinyowa.—1 Johana 5:5.\n17. En ang’o machielo ma wanyalo timo mondo jochiende kik hinywa?\n17 En ang’o machielo ma ne dwarore ni Jokristo ma ne ni Efeso otim? Ne gidak e taon ma nopong’ gi timbe juok. Omiyo, Paulo nonyisogi niya: “Kinde duto dhiuru nyime lamo.” (Jo-Efeso 6:18) Ne dwarore ni gikwa Jehova mondo oritgi kinde duto. To nade wan? Wadak e piny mopong’ gi timbe juok. Omiyo, dwarore ni wakwa Jehova mondo oritwa kendo waluong nyinge sama walemo. (Som Ngeche 18:10.) Jehova biro dwoko lamowa ka wadhi nyime kwaye ni oritwa mondo Satan kik hinywa.—Zaburi 145:19; Mathayo 6:13.\n18, 19. (a) Ere kaka wanyalo kwedo Satan gi jochiendene? (b) En penjo mane ma wabiro nono e sula ma luwo mae?\n18 Wanyalo kwedo Satan gi jochiendene ka waketho gimoro amora motudore gi timbe juok kendo ka waketo genowa kuom Jehova mondo oritwa. Ok onego waluor Satan gi jochiendene. (Som Jakobo 4:7, 8.) Jehova nigi teko mang’eny moloyo jochiende. Ne okumogi e ndalo mag Noa kendo obiro kethogi kinde mabiro. (Juda 6) Ng’e ni ok waked kendwa. Jehova tiyo gi malaikene mondo oritwa. (2 Ruodhi 6:15-17) Wanyalo bedo gadier ni ka Jehova okonyowa, wabiro kwedo Satan gi jochiendene.—1 Petro 5:6, 7; 2 Petro 2:9.\n19 Ka Satan gi jochiendene kelonwa chandruoge mang’eny, to kare ang’o momiyo Nyasaye pok okethogi? Wabiro yudo dwoko mar penjoni e sula ma luwo mae.\nKAKA WANYALO KWEDO SATAN GI JOCHIENDENE\nWang’ gimoro amora ma otudore gi timbe juok\nADIERA 1: MALAIKE GIN MOKO KUOM JOOD NYASAYE\n“Pakuru Jehova, un malaike ma roteke.”—Zaburi 103:20\nGin ang’o ma wang’eyo kuom malaike?\nJehova nochueyo malaike ka pok nochueyo piny.\nNitie malaike mang’eny.\nKinde duto malaike osegombo mondo dwaro mar Nyasaye otimre e piny.\nMalaike ohero ahinya joma tiyo ne Nyasaye.\nADIERA 2: MALAIKE KONYO JOTICH NYASAYE\n“Malaika mar Jehova ogoyo kambi kolworo jo ma oluoro Nyasaye, kendo oresogi.”—Zaburi 34:7\nEre kaka wang’eyo ni malaike nyalo konyo dhano?\nChakruok 19:15, 16; Daniel 6:22; Luka 22:43; Tich Joote 12:6-11\nMalaike nokonyo Lut, Daniel, Yesu, kod Petro.\nJo-Hibrania 1:7, 14\nJehova pod tiyo gi malaike mondo okony kendo orit jotichne.\nADIERA 3: JOCHIENDE TEMO HINYOWA\n“Satan kik wuondwa, nikech waseng’eyo riekni motiyogo.”—2 Jo-Korintho 2:11\nJochiende gin ng’a gini, to ang’o momiyo ginyalo hinyowa?\nNitie malaika moro ma nong’anjo ne Jehova. Iluonge ni Satan.\nE kinde Noa, malaike moko nong’anjo ma gibiro dak e piny.\nMalaikego noriwo Satan lwedo ma gibedo jochiende.\nRapar mar Chik 18:10, 11\nJochiende temo wuondo ji kendo hinyogi gi yore duto ma ginyalo.\nADIERA 4: INYALO KWEDO SATAN GI JOCHIENDENE\n“Kweduru Jachien, mi noringu.”—Jakobo 4:7\nInyalo timo ang’o mondo Jehova okonyi kwedo Satan?\nWang’ gimoro amora ma otudore gi timbe juok.\nJo-Efeso 6:16, 18\nGer yie mari kuom somo Muma kendo kwa Jehova mondo okonyi.\nLuong nying Jehova.\nChwech mag Roho—Kaka Gikonyowa kata Hinyowa (Kare Mokwongo)\nTamuru Jachien kod Wuondne Mariek\nWang’eyo ni Satan nigi teko, kata kamano ok waket pachwa ahinya kuom wuoro tekoneno. Nikech ang’o?


Eklesiastes 6 - Holy Bible [Luo Bible 2020] - (Ekl 6)\nAseneno richo machielo e piny, kendo obedo sandruok ahinya ni dhano:\nNyasaye miyo dhano mwandu, ngima maber kod luor makende, mondo kik obed maonge gimoro amora ma chunye dwaro, makmana Nyasaye ok miye thuolo mar bedo gi mor kuomgi, kendo ngʼato nono ema bedo mamor kodgi. Maonge tiende, kendo en richo marach moloyo.\nNgʼato nyalo bedo kod nyithindo mia achiel kendo odak higni mangʼeny; to kata bed ni odak mangʼeny maromo nade, ka ok onyal yudo mor kuom mwandune kendo ok oike maber ka otho, to awacho ni nyathi monywol kosetho ber moloye.\nNywol mar nyathi ma kamano en kayiem nono, olal e mudho kendo kata nying ok chake.\nKata obedo ni ne ok oneno wangʼ chiengʼ kamano, kata ngʼeyo gimoro amora, to en gi kwe moloyo ngʼat\nmodak higni gana gi gana to onge gi mor. Donge giduto gidhi mana kamoro achiel?\nDhano tiyo matek mondo oyud gima ochamo, to kata kamano gik moyudo ok rome.\nEn angʼo ma ngʼama riek nigo moloyo ngʼama ofuwo? En ohala mane ma ngʼama ofuwo yudo kuom ngʼeyo kaka dodimbre e nyim joma moko?\nBer bedo mamor gi gik ma in-go moloyo bedo gi gombo kuom gima iongego. Ma bende en gima onge tiende kendo ochalo mana kalawo bangʼ yamo.\nGimoro amora mantiere nosemi nyinge chon, kendo gima dhano en bende nosengʼe; onge ngʼama nyalo piem gi ngʼama oloye gi teko.\nKaka weche bedo mathoth, e kaka gibedo maonge tiendgi. To ere kaka mano miyo ngʼato ohala?\nEre ngʼama nyalo ngʼeyo gima ber ma dhano onego tim e ngima machiekni kendo manono makadho mana ka tipo? Koso ere ngʼama nyalo nyise gima biro timorene e piny bangʼ thone?\nEklesiastes 1 / Ekl 1\nEklesiastes 2 / Ekl 2\nEklesiastes 3 / Ekl 3\nEklesiastes 4 / Ekl 4\nEklesiastes 5 / Ekl 5\nEklesiastes 6 / Ekl 6\nEklesiastes 7 / Ekl 7\nEklesiastes 8 / Ekl 8\nEklesiastes 9 / Ekl 9\nEklesiastes 10 / Ekl 10\nEklesiastes 11 / Ekl 11\nEklesiastes 12 / Ekl 12


2 Ruodhi 17 - Holy Bible [Luo Bible 2020] - (2Ru 17)\n2 Ruodhi 17\nE higa mar apar gariyo mar loch Ahaz ruodh Juda, Hoshea wuod Ela nobedo ruoth e piny Israel kodak Samaria kendo norito pinyno kuom higni ochiko.\nTimbene ne richo e nyim Jehova Nyasaye to ok kaka ruodhi Israel mane otelone notimo.\nShalmaneser ruodh Asuria nokedo gi Hoshea moloye kendo nobedo e bwo lochne kogolone osuru.\nTo ruodh Asuria nofwenyo ni Hoshea ne en andhoga, nimar nooro ji ir Osorkon ruodh Misri, bende ne ok ochiw osuru ne ruodh Asuria kaka ne osebedo kotimo higa ka higa. Kuom mano Shalmaneser nomake mokete e od twech.\nRuodh Asuria nomonjo pinyno duto, mochopo nyaka Samaria kendo nogoyone agengʼa kuom higni adek.\nE higa mar ochiko mar loch Hoshea, ruodh Asuria nokawo Samaria kendo nomako jo-Israel motero e twech Asuria. Nomiyogi kar dak Hala kod Gozan man but Aora Habor kaachiel gi mier mag Medes.\nMagi duto notimore nikech jo-Israel notimo richo e nyim Jehova Nyasaye ma Nyasachgi, mane ogologi e piny Misri e bwo loch Farao ruodh Misri. Negilamo nyiseche mamoko\nka giluwo timbe mag ogendini mane Jehova Nyasaye osedaro oa kuomgi, to gi timbe moko mane ruodhi mag Israel noketo.\nJo-Israel notimo gik maricho lingʼ-lingʼ ne Jehova Nyasaye ma Nyasachgi. Chakre kuonde mingʼichogo gi malo nyaka kuonde mochiel motegno mag dala maduongʼ, negigero kuondegi motingʼore gi malo e miechgi duto.\nNegichungo kite moyiedhi kod sirni mag Ashera ewi gode maboyo duto, kendo e tiend yiende duto motimo tipo.\nKamoro amora motingʼore gi malo ne giwangʼoe ubani mangʼwe ngʼar, mana kaka pinjeruodhi mane Jehova Nyasaye oseriembo kuomgi ne timo. Negitimo timbe maricho mane omiyo Jehova Nyasaye mirima.\nNegilamo nyiseche manono, kata obedo ni Jehova Nyasaye nowachonegi niya, “Kik utim kamano.”\nJehova Nyasaye nosiemo Israel kod Juda kokalo kuom jonabi mage kod jokor, kawacho niya, “Lokri iwe yoreni maricho, luw wechena, kod yorena kaluwore gi chikena duto mane amiyo kwereu mondo oriti kendo mane amiyou kowuok kuom jotichna ma jonabi.”\nTo ne ok ginyal dewo kendo tokgi ne tek mana kaka kweregi mane ok oketo genogi kuom Jehova Nyasaye ma Nyasachgi.\nNe gidagi winjo buchene kod chikene mane otimo gi kweregi to gi siem mane omiyogi, negiluwo nyiseche maonge tich, ma gin bende gibedo ji manono. Negidonjo e kit timbe ogendini mane odak e diergi, kata obedo ni Jehova Nyasaye nosekwerogi ni kik gitim kaka gitimo kendo negitimo gik mane Jehova Nyasaye nokwerogi mondo kik gitim.\nNegiweyo chike duto mag Jehova Nyasaye ma Nyasachgi magiloso nyiseche ariyo molos e kido mar nyaroya kendo machalo gi siro mar Ashera. Negikulore ne nyisechegi giwegi ma gilamo Baal.\nNegichiwo yawuotgi kod nyigi kaka misango e mach. Negitimo timbe ajuoke kod mag nyakalondo ma gichiwore mar timo gik mamono e nyim Jehova Nyasaye, ma gimiye mirima.\nto kata kamano jo-Juda bende ne ok orito chike Jehova Nyasaye ma Nyasachgi. Negiluwo mana timbe mane jo-Israel osiekogo.\nKuom mano Jehova Nyasaye ne odagi jo-Israel duto; nokumogi mi oketegi e lwet joyeko nyaka ne ogologi chutho e wangʼe.\nKane ogolo jo-Israel owuok e dhood Daudi negikawo Jeroboam wuod Nebat obedo ruodhgi. Jeroboam nowuondo jo-Israel mowuok oweyo luwo Jehova Nyasaye, momiyo gitimo richo mamono.\nJo-Israel nomedo timo richo duto mag Jeroboam kendo ne ok giweyo timogi,\nnyaka Jehova Nyasaye nogologi kuome mana kaka ne osesiemogi kokadho kuom jotichne duto ma jonabi. Omiyo jo-Israel nogol oa e pinygi modhi e twech e piny Asuria kendo pod gin kuno nyaka chil kawuono.\nRuodh Asuria nokelo ji koa Babulon, Kutha, Ava, Hamath kod Sefarvaim moketogi gidak e miech Samaria mondo gikaw kar jo-Israel. Negikawo Samaria ma gidak e mieche duto.\nE kinde mane gidak kuno mokwongo ne ok gilamo Jehova Nyasaye; omiyo Jehova Nyasaye nooro sibuoche e diergi monego jogi moko.\nWach nochopo ne ruodh Asuria niya, “Ji mane idaro midwoko e miech Samaria, ok ongʼeyo gima nyasaye mar pinyno dwaro. Kuom mano, oseoro sibuoche e diergi mondo oneg-gi nikech ji ok ongʼeyo gima nyasachgino dwaro.”\nEka ruodh Asuria nomiyogi chik kama: “Kaw achiel kuom jodolo mane igolo itero e twech Samaria mondo odog odag kuno kendo opuonj jogo gima nyasach pinyno dwaro.”\nEka achiel kuom jodolo mane oter twech Samaria nobiro modak Bethel kendo opuonjogi kaka ilamo Jehova Nyasaye.\nKata kamano, oganda koganda noloso nyisechegi giwegi e miechgi mopogore opogore, kuonde mane gidakie, mi giketo nyiseche manono kuonde motingʼore mag lemo mane jo-Samaria oseloso.\nNyiseche mane gilamo e magi: Ji mane oa Babulon noloso Sukoth-Benoth, ji mane oa Kutha noloso Nergal to ji mane oa Hamath noloso Ashima;\nJo-Avi to noloso Nibhaz kod Tartak, to jo-Sefarvi nochiwo nyithindgi kaka misango ne Adramelek kod Anamelek mane gin nyiseche mag Sefarvaim.\nNegilamo Jehova Nyasaye, to bende negiyiero jogi giwegi mopogore opogore mondo obednegi jodolo e kuonde lemo motingʼore gi malo.\nNegilamo Jehova Nyasaye to bende negilamo nyisechegi giwegi kaluwore gi timbe pinje manogolgie.\nPod gitamore weyo timbegigo nyaka chil kawuono. Ok gilam Jehova Nyasaye kata rito buchene, wechene, chikene kod puonj ma Jehova Nyasaye nomiyo nyikwa Jakobo, ma bangʼe noloko nyinge ni Israel.\nKane Jehova Nyasaye otimo singruok gi jo-Israel, to nochikogi kama: “Kik ulam nyiseche mamoko kata kulorunegi, tiyonegi kata timonegi misango.\nTo Jehova Nyasaye mane ogolou Misri gi teko mangʼongo korieyo lwete, en ema nyaka ulame. En ema onego ukulrune kendo en ema uchiwne misengini.\nNyaka ubed motangʼ kurito buche, weche, chike kod puonj duto mane omiyou. Kik ulam nyiseche mamoko.\nKik wiu owil gi singruok mane atimo kodu bende kik ulam nyiseche mamoko.\nTo onego ulam Jehova Nyasaye ma Nyasachu, en ema obiro resou e lwet wasiku duto.”\nTo kata kamano, ne ok gidewo chikego, to negisiko mana ka gitimo timbegi machon.\nKata e kinde mane ogendini ne lamo Jehova Nyasaye, to negisiko mana ka gitiyone nyisechegi manono. Nyithindgi kod nyikwagi pod osiko katimo timbe mane kweregi timo nyaka chil kawuono.\n2 Ruodhi 17:1\n2 Ruodhi 17:2\n2 Ruodhi 17:3\n2 Ruodhi 17:4\n2 Ruodhi 17:5\n2 Ruodhi 17:6\n2 Ruodhi 17:7\n2 Ruodhi 17:8\n2 Ruodhi 17:9\n2 Ruodhi 17:10\n2 Ruodhi 17:11\n2 Ruodhi 17:12\n2 Ruodhi 17:13\n2 Ruodhi 17:14\n2 Ruodhi 17:15\n2 Ruodhi 17:16\n2 Ruodhi 17:17\n2 Ruodhi 17:19\n2 Ruodhi 17:20\n2 Ruodhi 17:21\n2 Ruodhi 17:22\n2 Ruodhi 17:23\n2 Ruodhi 17:24\n2 Ruodhi 17:25\n2 Ruodhi 17:26\n2 Ruodhi 17:27\n2 Ruodhi 17:28\n2 Ruodhi 17:29\n2 Ruodhi 17:30\n2 Ruodhi 17:31\n2 Ruodhi 17:32\n2 Ruodhi 17:33\n2 Ruodhi 17:34\n2 Ruodhi 17:35\n2 Ruodhi 17:36\n2 Ruodhi 17:37\n2 Ruodhi 17:38\n2 Ruodhi 17:39\n2 Ruodhi 17:40\n2 Ruodhi 17:41


Siki e Hoho ma Jehova Miyowae Rit | Puonjruok\n“Jehova . . . noked gi ogendinigo, mana kaka nokedo e ndalo lweny.”—ZEK. 14:3.\n“God Zeituni” mabarore dire ariyo ochung’ne ang’o?\n“Hoho maduong’” ochung’ne ang’o, to wanyalo bedo e hohono e yo mane?\n“Pi mangima” ochung’ne ang’o, to jomage mabiro modho pigno?\n1, 2. En lweny mane masie machiegni timore e piny, to ok bi chuno ni jotich Nyasaye otim ang’o e lwenyno?\nTARIK 30 e dwe mar Oktoba 1938, ji gana gi gana e piny Amerka nochiko itgi e redio ka giwinjo kaka jotugo moko mag sinema ne wuoyo. Kane programno dhi nyime, jotugogo ma ne wuondore ni gin joland weche manyien, nolando ni ne nitie chwech moko mawuok e piny Mars ma nomonjo pinywani mondo gikethe. Kata obedo ni ne olandi ni mano ne en mana program mar tugo molosi e redio, jowinjo mathoth ne paro ni lweny masie nosechakore kendo mano nomiyo gibedo maluor. Jomoko nokawo okenge mopogore opogore mondo omi girit ngimagi kuom wasigu ma ne iparo apara ni wuok e piny machielo.\n2 E kindegi bende, nitie lweny moro masie machiegni timore e piny. Kata kamano, ji ok dwar yie ni lwenyno chiegni. Lwenyni ne okor, ok e buge mag sayans, to e Muma ma en Wach Nyasaye mondiki kuom muche. En lweny miluongo ni Har–Magedon—lweny ma Nyasaye biro tiekogo piny marachni. (Fwe. 16:14-16) E lwenyno, ok bi dwarore ni jotich Nyasaye manie piny oked gi chwech mamoko mowuok e piny machielo. Kata kamano, pod gibiro bwok nikech gik malich mabiro timore kendo nikech teko miwuoro ma Nyasaye biro nyiso.\n3. En wach mane mokor ma wabiro nono, to ang’o momiyo en wach maduong’ ahinya kuomwa e kindegi?\n3 Wach ma ne okor e Muma e bug Zekaria sula 14 otudore achiel kachiel gi lweny mar Har–Magedon. Kata obedo ni ne okor wachno higini 2,500 mosekalo, wachno pod mulo ngimawa. (Rumi 15:4) Thoth gik ma ondik e sulano wuoyo kuom gik mamulo ngima jotich Nyasaye chakre ne chung Pinyruodh Mesia e polo e higa mar 1914, kaachiel gi gik machiegni timore e kinde mokayo machiegni. Weche mokorgo bende wuoyo e wi “hoho maduong’ ” kod “pi mangima.” (Zek. 14:4, 8) E sulani, wabiro puonjore ni hoho maduong’no ochung’ne ang’o kod kaka jotich Jehova nyalo yudo rit e hohono. Bende wabiro puonjore ni pi mangimano ochung’ne ang’o, koda ber ma wanyalo yudo kuom modho pigno. Ka watimo kamano, ok wabi fwenyo mana gimomiyo onego wamodh pigno, to bende wabiro gombo modhe. Omiyo weuru wachik itwa malong’o mondo wawinj tiend weche mokorgi.—2 Pet. 1:19, 20.\n‘ODIECHIENG’ MAR JEHOVA’ CHAKORE\n4. (a) Odiechieng’ kata “ndalo mar Jehova” nochakore karang’o? (b) Higini pieche kapok higa 1914 ochakore, jotich Jehova nosebedo ka lando wach mane, to josiasa gi jotend din noneno wachno nade?\n4 Sula mar 14 e bug Zekaria chakore kawuoyo e wi odiechieng’ kata “ndalo mar Jehova.” (Som Zekaria 14:1, 2.) Mano en odiechieng’ mane? En “chieng’ Ruoth,” ma nochakore kane ‘loch mar pinyni’ odoko “loch mar Ruodhwa, kendo mar Kristone.” (Fwe. 1:10; 11:15) Odiechiengno nochakore e higa mar 1914 kane ochung Pinyruodh Mesia e polo. Higini pieche mang’eny kapok higa mar 1914 ochopo, jotich Jehova nosebedo ka lando ne ji ni ‘ndalo mag ogendini’ ne dhi rumo e higa mar 1914, kendo ni masiche malit ne dhi kwako piny chakre e higano. (Luka 21:24) Be ogendini norwako siemno? Ooyo. Kar mano, joloch mag sirkande kaachiel gi jotend din nojaro kendo nosando Jokristo mowal ma ne lando oteno. Kuom timo mano, jotelogo ne jaro Nyasaye Manyalo Duto nikech Jokristo mowal ochung’ne “Jerusalem me polo,” tiende ni Pinyruodh Mesia ma Jokristo mowalgo gin jokanyono.—Hib. 12:22, 28.\n5, 6. (a) Ogendini ma ne gin jowasik Nyasaye notimo ang’o? (b) ‘Joma nodong’’ ochung’ne jomage?\n5 Zekaria nokoro okang’ ma ogendini ne dhi kawo ka nowacho adier ni “nolo dala” mar Jerusalem. ‘Dalano’ ochung’ne Pinyruodh Nyasaye e lwet Mesia. Jokristo mowal mapod nie piny gin jokanyo mag Pinyruodhno. (Fili. 3:20) E kinde Lweny Mokwongo mar Piny Mangima, ‘ne olo’ owete ma ne tayo riwruok mar oganda Jehova kane omakgi motergi e jela ma ne ni Atlanta, Georgia, e piny Amerka. To nikech ne ohangnegi weche mag miriambo, kendo ne osandgi kaachiel gi jotich Jehova mamoko mabende nochung’ motegno, ne chalo ka gima ‘ope ute’ owetego. Jowasigugo nopeyo mwandu ma Jokristo mowalgo ne tiyogo kuom goyo bugegi marfuk kendo chungo tij lendo.\n6 Kata obedo ni jowasigu nosando jotich Nyasaye kendo wacho miriambo kuomgi, pod ne ok ginyal tieko lamo madier. Pod ne nitie Jokristo mowal ma nochung’ motegno. Mana kaka Zekaria nowacho, magi e ‘joma nodong’’ ma ne otamore ni ok ‘nong’adgi oko kuom dalano.’\n7. Jokristo mowal oseketonwa ranyisi mane e kindegi?\n7 Be jowasigu noweyo sando jo Nyasaye e giko Lweny Mokwongo mar Piny Mangima? Ooyo. Ogendini ne pod dhi medo monjo Jokristo mowal kaachiel gi jowetegi ma nigi geno mar dak e piny. (Fwe. 12:17) Kuom ranyisi, ne osand ahinya jotich Nyasaye e Lweny mar Ariyo mar Piny Mangima. Ranyisi ma Jokristo mowal ma nochung’ motegno noketo, jiwowa e kindegi mondo wan bende wanan e bwo tem moro amora ma wanyalo romogo. Tembegi oriwo akwede ma ng’ato romogo kama odakie, e tich, kata e skul kowuok kuom jogo ma jarowa nikech yie marwa. (1 Pet. 1:6, 7) Katabed ni wadak kanye, wang’ado mar ‘chung’ motegno gi chuny achiel maok wasikwa bwogwa e yo moro amora.’ (Fili. 1:27, 28) To jotich Jehova biro yudo rit kowuok kanye e piny ma ji osinie kodgini?—Joh. 15:17-19.\nJEHOVA LOSO “HOHO MADUONG’”\n8. (a) Gode seche moko ochung’ne ang’o ei Muma? (b) “God Zeituni” ochung’ne ang’o?\n8 Nikech “dala” mar Jerusalem ochung’ne Jerusalem manie polo, omiyo ‘god zeituni momanyore gi Jerusalem’ bende ok en got masie. Godno ochung’ne ang’o? To ibiro ‘bare diriyo’ e yo mane mondo gibed gode ariyo? Ang’o momiyo Jehova luongogi ni “godega”? (Som Zekaria 14:3-5.) Ei Muma, gode seche moko nyalo chung’ne pinjeruodhi kata sirkande. Bende, kinde mang’eny Muma wacho ni gweth kod rit wuok e god Nyasaye. (Zab. 72:3; Isa. 25:6, 7) Kuom mano, god zeituni ma Nyasaye ochungo e kor wuok chieng’ komanyore gi Jerusalem manie piny, ochung’ne loch ma Jehova nigo e wi chwechne duto.\n9. “God Zeituni” barore dire ariyo e yo mane?\n9 Weche mokor wacho ni god zeituni ne dhi barore “dire ariyo.” Mano tiende en ang’o? Mano tiende en ni Jehova chungo loch machielo ne migawo moro makende. Loch machieloni en Pinyruodh Mesia ma Yesu Kristo e Ruoth. Nikech loje ariyogi duto gin mag Jehova, mano e momiyo Jehova luongo gode ariyo mobarore kowuok e “god Zeituni” ni “godega.”—Zek. 14:4.\n10. “Hoho maduong’ ” manie kind gode ariyo ochung’ne ang’o?\n10 Ka god zeituni obarore, ka bathe konchiel dok kor masawa to bathe komachielo dok kor milambo, tiende Jehova pod dong’ konyono gode ariyogo. “Hoho maduong’ ” biro losore e kind tiende Jehova. Hohoni ochung’ne ang’o? Ochung’ne rit ma Nyasaye chiwo. Mana kaka ji joyudo rit e hoho manie kind gode ariyo, jotich Jehova yudo rit e bwo loch ma Jehova nigo e wi chwechne duto, koda e bwo loch mar Pinyruodh Mesia ma Wuode e Ruoth. Jehova ok bi yie mondo jowasigu otiek lamo madier. God zeituni nobarore dire ariyo karang’o? Mano notimore e higa mar 1914 kane ochung Pinyruodh Mesia e giko Ndalo mag Ogendini. Jotich Jehova nochako ringo ka dhi e hoho mar ranyisi e kinde mage?\nJOTICH NYASAYE CHAKO RINGO KA DHI E HOHO\n11, 12. (a) Jotich Jehova nochako ringo ka dhi e hoho mar ranyisi e kinde mane? (b) Ang’o ma nyiso ni Jehova rito joge?\n11 Yesu nochiwo siem ne jolupne kama: “Ogendini duto nosin kodu nikech nyinga.” (Math. 24:9) Siguno osemedore ahinya chakre e higa mar 1914, ma en e kinde ma ndalo giko nochakoree. Kata obedo ni jowasigu nosando Jokristo mowal e kinde Lweny Mokwongo mar Piny Mangima, Jokristogo ne ok oweyo siro lamo madier. E higa mar 1919, ne ogonygi e twech mar Babulon Maduong’, mochung’ne dinde duto mag miriambo e piny mangima. (Fwe. 11:11, 12) * Mano e higa ma jotich Jehova nochako ringo ka dhi e hoho mayudore e gode mag Jehova.\n12 Chakre higa mar 1919, hoho mar Jehova osebedo ka chiwo rit ne jotichne duto manie piny mangima. Kuom higini mang’eny mosekalo, sirkande osetemo goyo buge Joneno mag Jehova marfuk kendo chungo tijgi mar lendo. Mano pod timore e pinje moko. Kata kamano, sirkande mag piny ok gibi nyalo tieko lamo madier kata gitim ang’o! Jehova pod biro dhi nyime tiyo gi teko ma en-go mondo orit joge.—Rapar 11:2.\n13. Wabedo e hoho ma Jehova miyowae rit e yo mane, to ang’o momiyo dwarore ahinya ni wamed siko kanyo e kindegi?\n13 Ka wamakore gi Jehova kendo chung’ motegno e adiera, Jehova kod Wuode, Yesu Kristo biro konyowa, kendo Jehova ok nowe ng’ato ang’ata kata gimoro amora ogolwa “e lwete.” (Joh. 10:28, 29) Jehova oikore chiwo kony moro amora madwarore mondo wadhi nyime winjo dwonde ka en Jaloch e wi gik moko duto. Bende oikore konyowa mondo wabed raia mobolore e Pinyruodh Mesia. Omiyo dwarore ni wasik e hoho ma Jehova miyowae rit nimar hohono biro konyowa ahinya e kinde mag masira maduong’ ma koro okayo machiegni.\n“NDALO LWENY” CHIEGNI CHOPO\n14, 15. E “ndalo lweny” ma Nyasaye kedoe gi jowasike, ang’o mabiro timore ne joma ok nodonjo e hoho machiwo rit?\n14 Kaka giko mar pinyni medo sudo machiegni, Satan biro medo monjo ahinya jotich Jehova. Bang’ mano “ndalo lweny” mar Nyasaye biro chakore kokedo gi jowasike. Kata kamano, Satan pod biro kelo monj mogik. E chieng’ono, Jehova nonyis ni en Jalweny maduong’ miwuoro moloyo “ndalo lweny” mosekalo. Obiro timo kamano kuom ketho wasik joge duto.—Zek. 14:3.\n15 E kinde ma Jehova noked gi jowasike, ang’o mabiro timore ne jogo maok noringo ka dhi e “hoho maduong’ ” machiwo rit? ‘Ler ok bi rienynegi’, tiende ni ok giniyud ng’wono mar Nyasaye. E kinde lwenyno, “farese, gi nyumbu, gi ngamia, gi kenje, gi jamini duto,” ma gin gik mochung’ne gige lweny mag ogendini, biro bedo ka nono. Mano tiende ni gige lwenygo notamre tiyo mana ka gima ‘githo’. Jehova bende biro tiyo gi tuwo makelo “tho” kuom jowasike. Ok wang’eyo kabe mano nobed tuwo masie. Kata kamano, gima wang’eyo en ni e chieng’no, ‘ringre jowasigu kod wengegi notow,’ tiende ni ok gibi nyalo hinyowa kata wuoyo marach e wi Nyasaye. (Zek. 14:6, 7, 12, 15) ‘Ruodhi duto mag piny kod ogendgi mag lweny’ biro riwo Satan lwedo. To kata bed mana ni gin kanye, ok ginitony, ibiro kethgi te. (Fwe. 19:19-21) ‘Joma Jehova noneg gi luete e ndalono, nobedi kuonde duto nyaka kama piny ogikie, koni gi koni.’—Yer. 25:32, 33.\n16. Kaluwore gi masira maduong’ ma koro okayo machiegni, gin penjo mage monego wapenjre, to ang’o mabiro dwarore ni watim e kindego?\n16 Lweny en gima kelo chandruok kata mana ne jogo molocho e lweny. Wan bende wanyalo romo gi chandruoge moko e kinde masira maduong’. Nyalo bedo ni chiemo nobed matin. Mwandu mag ji nolal. Samoro ok wabi bedo gi ratiro moko kaka ne wan-go chon. Kapo ni chandruok ma kamago noyudwa, wabiro timo nang’o? Be chunywa biro chandore? Be chunywa biro nyosore ma wakwed yie marwa? Be wabiro lalo geno marwa ma wawe tiyo ne Jehova? En gima dwarore ahinya ni e kinde mag masira maduong’ wasik ka wan gi yie motegno ni Jehova biro resowa, kendo wasik ka wan e hoho maduong’ mochiwo mondo wayudie rit!—Som Habakkuk 3:17, 18.\n“PI MANGIMA NOWUOGI”\n17, 18. (a) “Pi mangima” ochung’ne ang’o? (b) ‘Nam man yo imbo’ kod ‘nam man yo ugwe’ ochung’ne ang’o? (c) Sama irito ngima ma kinde mabiro, ing’ado mar timo ang’o?\n17 Bang’ Har–Magedon, “pi mangima” biro mol kowuok e kom Pinyruodh Mesia. “Pi mangima” ochung’ne gik moko duto ma Jehova omiyo dhano mondo omi gidag nyakachieng’. ‘Nam man yo imbo’ ochung’ne Nam Kado, to ‘nam man yo ugwe’ ochung’ne Nam Mediterrania. Nembego duto itiyogo kiwuoyo kuom dhano. Nam Kado ochung’ne jogo manie liete. Nikech gik mangima yudore e Nam Mediterrania, mano nyiso ni nambno ochung’ne “oganda mang’ongo” mabiro tony e lweny mar Har–Magedon. (Som Zekaria 14:8, 9; Fwe. 7:9-15) Omiyo, grube ariyogo duto biro modho “pi mangima” mowuok e ‘aora mar pi ngima.’ Ka gitimo kamano, ibiro gonyogi kiketogi thuolo kuom richo ma ne giyudo kuom Adam. Mano biro miyo gibed jomakare chuth kendo gidag nyakachieng’.—Fwe. 22:1, 2.\nNg’ad mar siko e hoho ma Jehova miyowae rit\n18 E kinde ma Jehova kethoe piny marachni, obiro ritowa kendo rwakowa e piny manyien. Kata obedo ni sani ogendini osin kodwa, weuru wang’ad e chunywa mar makore gi Pinyruodh Nyasaye kendo siko e hoho ma Jehova miyowae rit.\n^ par. 11 Ne bug Ufunuo—Upeo Wao Mtukufu U Karibu! e ite mag 169-170.


Ang’o Momiyo Jehova Nochako Kend? | Puonjruok\nOhinga mar Jarito—Gocho mar Puonjruok | Agost 2016\nSOM E Acholi Afrikaans Albanian Amharic Angolan Sign Language Arabic Armenian Armenian (Ma Imbo) Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Ecuadorian Dhok mar Ranyisi ma Finnish Dhok mar Ranyisi ma Ingresa Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Mexican Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Taiwanese Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Dutch Efik Estonian Ewe Faransa Fijian Finnish Fon Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Kisungu Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lithuanian Luganda Lukhonzo Lunda Luvale Macedonia Malagasy Malay Malayalam Mambwe-Lungu Marathi Maya Mbunda Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curacao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nAng’o Momiyo Jehova Nochako Kend?\n“Jehova Nyasaye nowacho niya, Ok ber mondo dhano obed kende; analosne jakony mowinjorene.”—CHA. 2:18.\nWENDE: 36, 11\nAng’o momiyo inyalo wach ni kend en mich mowuok kuom Nyasaye?\nLer ane kaka kend ne chal chakre kinde Adam nyaka e kinde Yesu.\nAng’o ma nyalo konyo Jakristo mondo ong’e ka be onego odonj e kend?\n1, 2. (a) Kend nochakore nade? (b) En wach mane ma dichwo gi dhako mokwongo ne ofwenyo e wach kend? (Ne picha man malo.)\nKEND en gima pile e ngima dhano. Ng’eyo gimomiyo Jehova ne ochako kend nyalo konyowa mondo wabed gi paro mowinjore e wi kend kendo yudo gueth mang’eny mag bedo e kend. Ka ne Nyasaye osechueyo Adam, nokelone le duto mondo ochakgi nying. Kata kamano, Adam to ne onge gi “jakony mowinjorene.” Nyasaye ne omiye nindo matut, ne okawo ng’etne achiel mi olosonego dhako, kae to okele ir Adam. (Som Chakruok 2:20-24.) Omiyo, Nyasaye ema nochako kend.\n2 Yesu nonwoyo gima Jehova nowacho e puodho mar Eden niya: “Dichwo nowe wuon mare gi min mare, mi nopadre gi chiege, kendo ji ariyogo nobed ringruok achiel.” (Mat. 19:4, 5) Bedo ni Nyasaye ne ogolo ng’et Adam ma ochueyonego dhako, nyaka bed ni ne gifwenyo ni nonego gibed gi winjruok machiegni e kindgi. Ne onge wach ketho kend, bedo jadoho, kata bedo gi dichwo mokalo achiel.\nKAKA KEND CHOPO DWACH JEHOVA\n3. Gima duong’ momiyo Nyasaye nochako kend ne en ang’o?\n3 Adam ne mor sidang’ ka ne okelne dhako, ma bang’e noluongo ni Hawa. Hawa ne dhi bedo ‘jakony mowinjore’ ne Adam. Giduto ne gidhi bedo mamor kuom chopo migepegi kaka dichwo gi dhako. (Cha. 2:18) Gima duong’ momiyo Nyasaye nochako kend ne en ni mondo dhano onyuolre opong’ piny. (Cha. 1:28) Kata bed ni nyithindo ne dhi hero jonyuolgi machal nade, pod ne nyaka giwe jonyuolgigo mondo gichak kend maggi giwegi. Dhano ne dhi pong’o piny e okang’ mowinjore kendo ne gidhi yaro tong’ mar puoth Eden ma piny duto bed paradiso.\n4. Kend mokwongo ne odhi nade?\n4 Kend mokwongo ne ok odhi maber nikech Adam gi Hawa noyiero mar ketho chik Jehova. Satan Jachien, ma en “thuol machon,” nowuondo Hawa mondo opar ni ka ochamo olemo mowuok e “yath makelo ng’eyo ber gi rach,” to ne odhi bedo gi rieko makende ma ne dhi konye yiero gima ber gi gima rach. Nikech ne ok openjo chwore gima nonego otim e wi gima Satan ne owachoneno, mano nonyiso ni ne ok omiye luor kaka wi odgi. Adam bende ne oyie chamo olemo ma Hawa ne omiye kar winjo chik Nyasaye.—Fwe. 12:9; Cha. 2:9, 16, 17; 3:1-6.\n5. Dwoko ma Adam gi Hawa ne omiyo Jehova puonjowa ang’o?\n5 Ka ne Nyasaye openjo Adam gimomiyo ne oketho chik, Adam noketo ketho kuom chiege kowacho niya: “Dhako ma nimiya mondo obed koda, en e momiya olemb yadhno, mi nachamo.” Hawa to noketo ketho kuom thuol ni ema nowuonde. (Cha. 3:12, 13) Mago ne gin mana badhruok manono! Nikech dichwo gi dhako mokwongo noketho chik Jehova, mano nomiyo gibedo joma okwong’ e wang’ Jehova. Donge timgino miyowa siem mowinjore? Mondo kend odhi maber, ng’ato ka ng’ato nyaka kaw ting’ne owuon kendo nyaka owinj Jehova.\n6. Inyalo lero nade ndiko mar Chakruok 3:15?\n6 Kata obedo ni Satan notemo chocho weche e puodho mar Eden, Jehova nochiwo geno ne dhano e wach ma nokwong kor e Muma. (Som Chakruok 3:15.) Wach ma nokorno nonyiso ni ‘koth dhako’ ne dhi ketho Satan. Kuom koro wachno, Jehova nomiyo dhano thuolo mar ng’eyo winjruok maber ma nitie e kinde gi malaike makare tara gi tara ma tiyone e polo. Ndiko nowacho bang’e ni kokalo kuom riwruok mar oganda Jehova manie polo, Jehova ne dhi oro jal moro ma ne dhi ketho Satan. Jalno ne dhi yawo ne dhano duto ma winjo Jehova yo mar yudo gima dichwo gi dhako mokwongo nolalo, ma en geno mar dak nyaka chieng’ mana kaka Jehova ne dwaro a chakruok.—Joh. 3:16.\n7. (a) Gin chandruoge mage ma osebedo e kend nyaka ne Adam gi Hawa ng’any e puodho mar Eden? (b) Muma wacho ni dichwo gi dhako onego odag nade?\n7 Ng’anyo ma Adam gi Hawa nong’anyogono nokelo chandruok e kend margi kendo e kend duto ma ne dhi bedoe bang’e. Kuom ranyisi, Hawa kaachiel gi mon duto ne dhi bedo gi rem ma mathoth sama gin gi ich kod sama ginyuol. Mon ne dhi gombo ahinya mondo chwogi ohergi, to chwo ne dhi bedo gi teko kuom mondgi kendo ne gidhi tiyo gi tekono e yo marach mana kaka waneno e kend mang’eny e ndalogi. (Cha. 3:16) Muma wacho ni chwo onego oher mondegi, to mon bende onego obolre ne chwogi. (Efe. 5:33) Ka dichwo gi dhako moluoro Nyasaye obedo gi winjruok maber e kindgi, gik ma kelo ywaruok e kend bedo matin kata inyalo tiek chuth.\nKEND KOCHAKORE E KINDE ADAM NYAKA E KINDE ATARO MAR NOA\n8. Kend ne chalo nade chakre e kinde Adam nyaka ataro e kinde Noa?\n8 Ka ne Adam gi Hawa pok otho, ne ginyuolo yawuoyi gi nyiri. (Cha. 5:4) Wuodgi mokwongo ma en Kain, bang’e nokendo achiel kuom wedenego. Nyakwar Kain miluongo ni Lamek ema Muma wacho ni nohango nyuomo mon ariyo. (Cha. 4:17, 19) Chakre kinde Adam nyaka chop kinde mar ataro e ndalo Noa, mana joma tin ema ne lamo Jehova. Moko kuomgi ne gin Abel, Enok, Noa kod joode. Muma wacho kama kuom kinde Noa: “Yawuot Nyasaye noneno nyi ji ka gin jochia: mi ne gikendo mon kuom duto ma ne giyiero.” Malaikego ne okawo del mar dhano kae to gikendo nyi dhano mi ginyuologo nyithindo ma robede miluongo ni Jo-Nefili. E wi mano, ‘timbe maricho mag dhano nogundho e piny kendo paro duto mar chunye ne rach pile.’—Cha. 6:1-5.\n9. Ang’o ma Jehova notimo ne joma richo e ndalo Noa, to gik ma notimore e kindego puonjowa ang’o?\n9 Jehova nokelo ataro e kinde Noa mondo okethgo joma richo duto. E kindego, ji nodich mana gi gik mapile moriwo kendo. Mano nomiyo ok gidewo wach ma “Noa jal ma ne yalo wach makare,” ne lando e wi kethruok ma ne biro. (2 Pet. 2:5) Yesu nopimo gik ma ne otimore e kinde Noa gi gik ma ne dhi timore e kindewagi. (Som Mathayo 24:37-39.) E kindegi, ji mathoth ok dwar winjo wach maber mar Pinyruodh Nyasaye ma ilando e piny mangima mondo ochiw neno ne ogendni duto ka pok oketh piny marachni. Puonj ma wayudo kanyo en ni ok onego wawe weche mag kend kaachiel gi pidho nyithindo ogal pachwa ma monwa fwenyo ni odiechieng Jehova okayo machiegni.\nKEND KOCHAKORE BANG’ ATARO NYAKA E KINDE YESU\n10. (a) Ogendni mang’eny ne neno nade timbe mag terruok? (b) Ibrahim gi Sara noketo ranyisi mane maber e kend margi?\n10 Kata obedo ni Noa gi yawuote adek ne ok gin jodoho, thoth ji to ne jodoho. E ogendni mang’eny, timbe mag terruok ne onya ahinya kendo ne itimogi nyaka e kuonde mag lamo. Ka ne Abram (Ibrahim) kod chiege ma Sarai (Sara) owinjo duond Nyasaye ma gidhi Kanaan, ne giyudo ka pinyno opong’ gi timbe modwanyore mag terruok ma ne ok chiw luor ne kend kata matin. Kuom mano, Jehova nong’ado ni nodhi ketho joma nodak Sodom gi Gomora nikech ne gitimo timbe ma kwero mag terruok kendo joma ne ok tim timbego bende ne oyie ayiea kodgi. Ibrahim notayo joode e yo mowinjore, to Sara bende noketo ranyisi maber kuom bolore ne chwore. (Som 1 Petro 3:3-6.) Ibrahim nokonyo wuode ma Isaka mi okendo nyako ma lamo Jehova. Isaka bende notimo mana kamano ne wuode ma Jakobo ma bang’e yawuote nobedo kwere mag dhoudi 12 mag Israel.\n11. Chike ma Nyasaye nomiyo Jo-Israel ne ritogi e yo mane?\n11 Bang’e, Jehova notimo singruok gi Jo-Israel. Nomiyogi chike ma ne tayogi e weche mopogore opogore moriwo nyaka doho. Chikego ne konyogi mondo gibed gi winjruok maber gi Nyasaye nikech chikego ne ok oyienegi mondo gikendre gi joma ne ok lam Jehova. (Som Rapar mar Chik 7:3, 4.) Ne nitie jodongo ma ne konyo ka ne chandruoge moko madongo oneno e kend. Ne nitie chike ma ne konyo ka ng’ato oterore gi ng’ama ok jaode, ka ng’ato obedo gi nyiego gi nyawadgi, kata ka ochich ni nyawadgi nganye. Ne nitie thuolo mar ketho kend, kata kamano, ne nitie gik ma ne ing’iyo kapok oyiene ng’ato timo kamano. Kuom ranyisi, ng’ato ne nyalo ketho kend ka chiege otimo “tim moro makuodo wich.” (Rap. 24:1) Kata bed ni Muma ok ler ni timbe ma kuodo wich ne gin mage, nyaka bed ni ne ok gin mana chwanyruok moko matindo tindo.—Lawi 19:18.\nKIK ITIM NE JAODI ANDHOGA\n12, 13. (a) Chwo moko ma Jo-Yahudi ne timo ne mondegi tim mane e kinde Malaki? (b) E kindegi, ka owadwa kata nyaminwa ma osebatisi oterore gi ng’at machielo, ibiro kawne okang’ mane?\n12 E kinde janabi Malaki, chwo ma Jo-Yahudi ne tiyo gi weche moko ma onge tiendgi mondo giyud thuolo mar ketho kend maggi. Chwo ma kamago ne riembo mondegi ma ne gihango mondo giyud thuolo mar kendo nyiri ma pod tindo kata mon ma ne wuok e ogendni ma ok lam Jehova. Kata mana e kinde ma Yesu ne ni e piny, chwo ma Jo-Yahudi pod ne ketho kend maggi nikech “wach moro amora.” (Mat. 19:3) Jehova Nyasaye ne osin gi ketho kend e yo ma kamano.—Som Malaki 2:13-16.\n13 E kindegi, jotich Jehova ok oyie gi timbe mag andhoga ma nyalo miyo ng’ato oketh kend mare. To nade kapo ni owadwa kata nyaminwa ma osebatisi oterore gi ng’at machielo kae to oketho kend mare mondo oyud thuolo mar kendore gi ng’at ma oteroregono? Ng’at ma kamano igolo oko e kanyakla ka ok oloko chunye gadier mondo kanyakla osik ka ler. (1 Kor. 5:11-13) Ng’atno nyaka ‘nyag olemo ma nyiso ni oseloko chunye oa e richo’ kapok odwoke e kanyakla. (Luka 3:8; 2 Kor. 2:5-10) Kata bed ni onge kinde moket ma nyaka kal eka dwok ng’at ma kamano e kanyakla, tim andhoga ma kamano ok nyal kaw akawa mayot. Gima ber en ni tim ma kamano ok timrega ahinya e kind jotich Jehova. Nyalo kawo higa achiel kata mokalo kanyo ka pok odwok ng’at ma kamano e kanyakla, mondo onyis ni oloko chunye gadier. Kata kapo ni odwoke e kanyakla, pod nyaka ochiw dwoko ma mare owuon “e nyim kom-bura mar Nyasaye.”—Rumi 14:10-12; ne The Watchtower, ma Novemba 15, 1979, ite mar 31-32.\nKEND MA TIMORE E KIND JOKRISTO\n14. Chike mag Musa ne konyo nade?\n14 Chike mag Musa notayo Jo-Israel kuom higni mokalo 1,500. Chikego ne konyogi mondo gimakre gi timbe makare sama ne giloso weche motudore gi ngima mar joot kod weche mamoko. Chikego bende notayogi nyaka e kinde ma Mesia nobiree. (Gal. 3:23, 24) Chike Musa ne tijgi orumo ka ne Yesu otho kendo Nyasaye koro nochako chenro moro manyien. (Hib. 8:6) E chenro manyienno, moko kuom gik ma chik Musa noyiego koro ne olornegi chuth.\n15. (a) En rang’iny mane ma Jokristo onego oluw kodok korka weche mag kend? (b) Gin ang’o ma Jakristo nyaka par kapok oyiero mar ketho kend mare?\n15 Ka ne Yesu dwoko Jo-Farisai moko ma ne wacho ni chik Musa noyienegi riembo mon, nowacho ni ‘mano ok e kaka nosebedoga a chakruok.’ (Mat. 19:6-8) Omiyo, Yesu nonyiso ni rang’iny ma Nyasaye noketo e wach kend e puodho mar Eden ema Jokristo onego oluw. (1 Tim. 3:2, 12) Nikech joma okendore gin “ringruok achiel,” onego bed ni gidak kanyachiel. Hera ma giherogo Nyasaye kendo ma giherorego e kindgi miyo gimedo bedo gi winjruok maber. Kapo ni ng’ato oketho kend mare e nyim sirkal to jaode ok odonjo e tim terruok, ng’at ma oketho kendno ok ni thuolo kendore gi ng’at machielo. (Mat. 19:9) En adier ni ng’ato nyalo yiero mar ng’wono ne jaode ma oterore kapo ni oloko chunye gadier, mana kaka janabi Hosea ne otimo ne jaode ma Gomer. E yo ma kamano, Jehova bende nong’wono ne Jo-Israel ma noloko chunygi bang’ donjo e timbe mag lamo nyiseche manono. (Hos. 3:1-5) E wi mano, ka ng’ato ong’eyo ni jaode odonjo e tim terruok to onindo gi jaode ma oteroreno, timo kamano nyiso ma onge kiawa ni oseng’wono ne jaodeno kendo koro Muma ok miye thuolo mar ketho kendgino.\n16. Yesu nowacho ang’o kuom joma oyiero mar weyo donjo e kend?\n16 Bang’ ka Yesu ne osewacho ni Jokristo onge gi thuolo mar ketho kend margi mak mana ka ng’ato kuomgi oterore, nowuoyo kuom ‘joma nigi mich’ mar dak ma ok gidonjo e kend. Nomedo wacho niya: “Ng’at ma nyalo rwako kit ngima ma kamano, mondo otim kamano.” (Mat. 19:10-12) Jokristo mang’eny oseyiero mar weyo donjo e kend mondo giket pachgi e tiyo ne Jehova. Wapwoyo ahinya owete gi nyiminewa ma timo kamano.\n17. En ang’o ma nyalo konyo Jakristo mondo ong’e ka be onego odonj e kend?\n17 Donjo e kend kata weyo timo kamano, en yiero mar ng’ato owuon. Ng’at ma yiero mar dak ma ok okendo kata okende nyaka non kabe en gi michno. Jaote Paulo nowacho ni ng’ato nyalo weyo ma ok odonjo e kend, mak mana ni nomedo niya: “Nikech tim terruok onya, ber mondo dichwo ka dichwo obed gi chiege owuon kendo dhako ka dhako obed gi chwore owuon.” Paulo nochomo wi wachno kama: “Kapo ni gionge gi ritruok, gidonj e kend nimar ber donjo e kend kar owruok gi gombo.” Donjo e kend nyalo konyo ng’ato mondo kik owe gombo mar nindruok omi odonj e tim terruok kata tim mar tugo gi duong’ne e tieko gombono.E wi mano higni ma ng’ato nigo sama odonjo e kend bende en gima duong’, nimar Paulo nowacho niya: “Ka ng’ato neno ni ok owuoth mowinjore nikech pok odonjo e kend, kendo ka osekalo higni ma rowere thiewoe, koro ma e gima onego otimre: Otim gima odwaro; ok otimo richo. Odonj e kend.” (1 Kor. 7:2, 9, 36; 1 Tim. 4:1-3) Kata kamano, ng’ato ok onego odonj e kend mana nikech gombo ma onyalo bedogo ka pod en rawera. Nyalo bedo ni pok otegno moromo mondo ochop ting’ ma dwarore e kend.\n18, 19. (a) Kend mar Jokristo onego ochakre nade? (b) Sula ma luwo mae biro wuoyo e wach mane?\n18 Kend mar Jokristo onego ochakre gi dichwo gi dhako ma ochiwore ne Jehova kendo ma ohere gi chunygi duto. Joma dwaro kendorego bende onego bed ni oseherore ma chopo kama koro gineno ni gikendre mondo gidag kanyachiel. Onge kiawa ni Jehova biro guedhogi nikech giyiero mar kendore “mana kuom Ruoth.” (1 Kor. 7:39) Kend margi biro dhi maber mana ka gidhi nyime luwo puonj manie Muma.\n19 Sula ma luwo mae biro lero kaka puonj manie Ndiko nyalo konyo joma okendore mondo onyagre gi pek ma nitie e ‘ndalo mag gikogi,’ ma chwo gi mon mang’eny nigi kido ma ok nyal miyo kend odhi maber. (2 Tim. 3:1-5) Jehova osemiyowa Muma ma oting’o weche duto ma nyalo konyowa mondo kend magwa odhi maber kendo wabed mamor sama wadhi nyime wuotho kanyachiel gi joge e yo ma terowa e ngima mochwere.—Mat. 7:13, 14.\nSIGAND NGIMA Kaka Chuny mar Chiwo Nokelona Mor\nGik Manyalo Miyo Kend Odhi Maber\nMany Gima Ber Moloyo Dhahabu\nBe Ineno Gimomiyo Onego Itim Dongruok?\nBe Ineno Gimomiyo Onego Itieg Jomoko?\nMOA E GIWA MACHON “Ayudo Nyak Makelo ne Jehova Pak”\nText Yore mag golo buge mag digital OHINGA MAR JARITO—GOCHO MAR PUONJRUOK Agost 2016\nOHINGA MAR JARITO—GOCHO MAR PUONJRUOK Agost 2016\nKend En Mich Moa Kuom Nyasaye ma Jahera


Johana 12 - Holy Bible [Luo Bible 2015] - (Joh 12)\nKane pod ndalo auchiel, to chop Sap Pasaka, Yesu nodhi Bethania, dala gi Lazaro mane osechiero.\nNe giselosone chiemo kuno, kendo Maritha ema notiyonigi, to Lazaro ne achiel kuom joma ne chiemo gi Yesu.\nEka Maria nokawo mo mang’ue ng’ar ma nengone tek ahinya, ma dirom nus kilo. Nowiro tiend Yesu gi morno, mi oyweyo gi yie wiye, mi tik mo mang’ue ng’arno opong’o ot.\nAchiel kuom jopuonjre Yesu ma nyinge Judas Iskariot, jal mane biro ndhoge, nopenjo ni,\n“Ere gimomiyo morni ok olok siling’ mia adek, mondo opog joma odhier?”\nTo ne ok owach kamano nikech ne oparo joma odhier adier, to nowacho kamano mana nikech ne en jakuo, kendo kaka ne en jakeno mar jopuonjre, nothoro kawo pesa morito.\nTo Yesu nowacho ni, “Weyeuru okane nyaka chieng’ yikna.\nNimar joma odhier un-go ndalo duto. Anto ok un koda ndalo duto.”\nJo-Yahudi mathoth nowinjo ni Yesu ni kuno, omiyo ne gibiro mondo ginene. To ok Yesu kende ema nokelonigi neno, to bende ne gibiro mondo gine Lazaro, mane Yesu osechiero oa kuom joma otho.\nMano omiyo jodolo madongo nochano mondo oneg Lazaro bende,\nnikech en ema ne omiyo jo-Yahudi mang’eny weyogi, kendo yie kuom Yesu.\nKinyne, oganda maduong’ mane osebiro e Sawo nowinjo ni Yesu biro Jerusalem.\nNe gijako bede othidhe, mi gidhi romone, ka gikok niya, “Opak Nyasaye! Oguedh ng’ama biro e nying Ruoth! Adier Nyasaye mondo ogwedh Ruodh Israel!”\nYesu noyudo kanyna, mi oidho mana kaka Muma wacho ni,\n“Un jo-Sayun, kik ubed maluor. Neuru! Ruodhu biro iru, koidho nyathi kanyna.”\nE kindeno jopuonjrene ne ok ong’eyo tiend wachno, to achien, kane Yesu oseyudo duong’ne maler, eka ne giparo ni ji osetimone kamano,\nOganda mane ni kod Yesu kane oluongo Lazaro owuok e liel, mi ochiero oa kuom joma otho, nonyiso ji gima ne giseneno.\nMano emomiyo ji nodhi romone, nikech ne gisewinjo ni otimo hono maduong’no.\nKuom mano jo-Farisai nowacho kendgi niya, “Uneno kaka ok unyal gimoro! Neyeuru, piny duto luwo bang’e!”\nNe nitie jo-Grik moko kuom joma ne odhi lemo e Sawono.\nNe gidhi ir Filipo, mane odak Bethsaida e piny Galili, mi gikwaye ni, “Jaduong’, wadwaro neno Yesu.”\nOmiyo Filipo nodhi mowacho ni Andrea. Eka ne gidhi giduto ji ariyo, mi ginyiso Yesu wachno.\nTo Yesu nodwokogi niya, “Sa koro osechopo ma Wuod Dhano yudoe duong’ne maler.\nAdier, adier, awachonu ni ka koth cham ok olwar e lowo, mi otho, to osiko mana kodhi achiel kende. To ka otho, to onyago kodhi mang’eny.\nNg’ama ohero ngimane, ngimane nolalne, to ng’ama ochayo ngimane, kendo nobed gi ngima ma nyaka chieng’.\nKa ng’ato tiyona, to nyaka oluwa, kendo kama antie ema jatichna bende nobedie. Ka ng’ato tiyona, to Wuora nomiye duong’.\n“Koro chunya parore, to dawach ang’o? Dakwa Wuora mondo oresa kuom gima dwaro tima sanini? Ooyo, ok kamano, nikech mano e gimomiyo abiro e sani.\nWuora, mi nyingi duong’!” Eka dwol noa e polo, mawacho niya, “Asemiye duong’, kendo abiro chako amiye duong’.”\nJi mane ochung’ kanyo nowinjo dwolno, mi owacho ni polo ema omor. Moko to nowacho ni malaika ema owuoyo kode.\nTo Yesu nowachonigi ni, “Dwolno ok obiro nikech an, to obiro mana nikech un.\nKoro ing’ado bura ni pinyni, kendo jatende ibiro riemb oko.\nAn to, ka oting’a malo, to anaywa ji duto ira.”\nNowuoyo kamano konyisogo kit tho mane obiro thogo.\nTo ji nodwoke niya, “Chikwa osepuonjowa ni Mesia nobedie nyaka chieng’. Koro ere kaka inyalo wacho ni nyaka ting’ Wuod Dhano malo? Wuod Dhano to en ng’a?”\nTo Yesu nodwokogi ni, “Pod odong’ kinde matin ma abiro betgo e kindu, ka amiyou ler. Wuothuru kapod un gi ler, mondo mudho kik juku. Ng’at mawuotho e mudho kia kuma dhiye.\nKapod un gi ler, to yieuru kuom ler, mondo ubed nyithind ler.” Kane Yesu osewacho wechego, nodhi mi opondonigi kar kende.\nTo kata obedo ni nosetimonigi honni mang’eny kamano, to ne ok giyie kuome.\nMano nobet kamano mondo gima ne Isaya janabi okoro otimre. Isaya nosewacho niya, “Ruoth, ere ng’ama oseyie wach mwalando? Koso ere ng’ama Ruoth Nyasaye osenyiso tekone?”\nOk ne ginyal yie, nikech Isaya nowacho bende ni,\n“Nyasaye oseimo wang’gi, kendo osemiyo wigi odoko mapek Ka dine ok otimo kamano, to dikoro gineno gi wengegi, kendo dikoro giparo gi wigi, mi gilokre mondo ochanggi.”\nIsaya nowuoyo kamano nikech noneno duong’ maler mar Yesu, kendo noloso kuom Yesu.\nTo kata kamano, ji mang’eny, koda ka jodongo, noyie kuome, to ne giluoro jo-Farisai, omiyo ne ok gidwar hulo wachno, nikech ne dipo ka oriembgi e ut lemo,\nnimar ne gihero pak mar dhano moloyo pak mar Nyasaye.\nYesu nowuoyo gi duol maduong’, kawacho niya, “Ngama oyie kuoma ok oyie mana kuoma kende, to oyie mana kuom Jal mane oora bende,\nkendo ng’ama nena, neno Jal mane oora.\nAn e ler, kendo asebiro e piny mondo ng’at moyie kuoma kik sik e mudho.\nKa ng’ato owinjo wechena, to ok oritogi, to ok an ema nang’adne bura, nimar ne ok abiro mondo ang’ad ni piny bura, to nabiro mana ni mondo ares piny.\nnimar ok asewache gi tekona awuon, to Wuora mane oora ema osenyisa gima onego ahul kendo awachi.\nAng’eyo ni chikne ema kelo ngima ma nyaka chieng’. Awacho mana gik ma Wuora onyiso mondo awachi.”


Ngeche 31 | Bible e Intanet | New World Translation\nSOM E Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Cibemba Croatian Cuban Sign Language Czech Danish Dhok Mitiyoe gi Ranyisi ma Jamaica Dhok Mitiyoe gi Ranyisi ma Nigeria Dhok mar Ranyis ma Nicaraguan Dhok mar Ranyisi ma (Chinese) Dhok mar Ranyisi ma Australian Dhok mar Ranyisi ma Austrian Dhok mar Ranyisi ma Belgian French Dhok mar Ranyisi ma Bolivian Dhok mar Ranyisi ma Brazilian Dhok mar Ranyisi ma Chilean Dhok mar Ranyisi ma Colombian Dhok mar Ranyisi ma Costa Rican Dhok mar Ranyisi ma Croatian Dhok mar Ranyisi ma Czech Dhok mar Ranyisi ma Dutch Dhok mar Ranyisi ma Ecuadorian Dhok mar Ranyisi ma Faransa Dhok mar Ranyisi ma Filipino Dhok mar Ranyisi ma Greek Dhok mar Ranyisi ma Guatemalan Dhok mar Ranyisi ma Honduras Dhok mar Ranyisi ma Hungarian Dhok mar Ranyisi ma Indonesian Dhok mar Ranyisi ma Ingresa Dhok mar Ranyisi ma Irish Dhok mar Ranyisi ma Israeli Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Jerman Dhok mar Ranyisi ma Korean Dhok mar Ranyisi ma Mexican Dhok mar Ranyisi ma New Zealand Dhok mar Ranyisi ma Panamanian Dhok mar Ranyisi ma Paraguayan Dhok mar Ranyisi ma Peruvian Dhok mar Ranyisi ma Polish Dhok mar Ranyisi ma Portuguese Dhok mar Ranyisi ma Quebec Dhok mar Ranyisi ma Russian Dhok mar Ranyisi ma South African Dhok mar Ranyisi ma Spanish Dhok mar Ranyisi ma Swedish Dhok mar Ranyisi ma Swiss German Dhok mar Ranyisi ma Taiwanese Dhok mar Ranyisi ma Thai Dhok mar Ranyisi ma Venezuelan Dhok mar Ranyisi ma Zimbabwe Dhok mar ranyisi ma Amerka Dhok mar ranyisi ma Argentinian Dholuo Dutch Efik Estonian Ewe Faransa Fijian Finnish Ga Georgian German Ghanaian Sign Language Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indian Sign Language Indonesian Isoko Italian Japanese Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kisungu Kongo Korean Latvian Lingala Lithuanian Luganda Luvale Macedonia Madagascar Sign Language Malagasy Malay Malayalam Malaysian Sign Language Maltese Marathi Maya Mozambican Sign Language Myanmar Nepali Nias Norwegian Nzema Oromo Ossetian Otetela Pangasinan Persian Polish Portuguese Portuguese (Portugal) Punjabi Quebec (Ancash) Quechua (Ayacucho) Romanian Russian Salvadoran Sign Language Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovak Sign Language Slovenian Slovenian Sign Language Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Vietnamese Waray-Waray Xavante Xhosa Yoruba Zambian Sign Language Zulu\nWECHE MAG RUOTH LEMUEL (1-31)\nChia kod ber mar wang’ rumo (30)\n31 Weche mag Ruoth Lemuel, weche matut ma min-gi nopuonje:+ 2 Dawachni ang’o yaye wuoda,Yaye wuoda ma ne anyuolo,Wuoda ma ne asingorago?+ 3 Kik imi mon tekreni,+Kata luwo yore moseketho ruodhi.+ 4 Yaye Lemuel, ok en gima owinjore ne ruodhi,Ee, ok en gima owinjore ne ruodhi madho divaiOk owinjore mondo jotelo owach ni, “Ere divaina?”+ 5 Mondo kik gimeth ma wigi wil kod chikKendo giketh ratiro mag jochan. 6 Mi jo ma chiegni tho kong’o+To jo ma chunygi lit mi divai.+ 7 We gimeth mondo wigi owil gi dhier margi;We wigi owil gi chandruogegi. 8 Wuo e lo jo ma ok nyal wuoyo;Ked ne ratiro mag jo ma chiegni tho.+ 9 Wuo e logi kendo ing’ad bura e yo makare;Ked ne ratiro mag jochan kod jodhier.+ א [Aleph] 10 Ng’ano ma nyalo yudo dhako malong’o?+ Nengone duong’ ahinya moloyo kite mag korol. ב [Beth] 11 Chwore ogene gi chunye duto,Onge gima ber ma chwore oremo. ג [Gimel] 12 E ngimane duto,Otimone chwore mana gik mabeyo, to ok maricho. ד [Daleth] 13 Omanyo yie rombe kod kitani;Ohero tiyo gi lwetene.+ ה [He] 14 Ochalo gi meli mag ohala,+Okelo chiembe koa mabor. ו [Waw] 15 Ochiewo kogwen ka piny pod mudho,Mondo omi joode chiemo Kendo omi jotichne ma nyiri chiembgi.*+ ז [Zayin] 16 Omanyo puodho gi kinda, kendo ong’iewe;Opidho puoth mzabibu gi luche. ח [Heth] 17 Oikore ne tich matek,+Kendo otego bedene. ט [Teth] 18 Otimo kinda mondo ohande okelne yuto;Tache ok sim gotieno. י [Yod] 19 Gir chuecho nie lwete,Ee, omako gir chwecho e lwete.+ כ [Kaph] 20 Orieyo lwete ne jachan,Kendo oyawo lwetene ne jo ma odhier.+ ל [Lamed] 21 Oonge parruok sa ma piny ng’ich,Nikech joode duto orwakore gi lewni mag koyo. מ [Mem] 22 Oloso ongedene owuon. Lepe gin mag kitani kod usi ma rajamna. נ [Nun] 23 Chwore ong’ere e rangeye mag dala,+Ka ma obetie e kind jodong gweng’. ס [Samekh] 24 Oloso lep kitani kendo ousogiOuso ne jo ohala misibe. ע [Ayin] 25 Orwakore gi teko kod duong’,Kendo ok oluoro kinde mabiro. פ [Pe] 26 Owuoyo gi rieko;+Chik mar ng’wono nie lewe. צ [Tsade] 27 Orango maber weche mag ode,Kendo ok ocham chiemb samuoyo.+ ק [Qoph] 28 Nyithinde a malo kendo wacho ni en ng’at moguedhi;Chwore chung’ kendo pake. ר [Resh] 29 Nitiere mon mang’eny ma kitgi long’o,To in iloyogi giduto. ש [Shin] 30 Ber mar wang’ nyalo wuondo ji kendo chia bende rumo,+To dhako moluoro Jehova ibiro paki.+ ת [Taw] 31 Miye pok mowinjore gi gik motimo,+Kendo we tijene okelne pak e dho rangeye mag dala.+\n^ Kata, “tich.”


Kaka Joneno mag Jehova Kedoga ne Ratiro mar Lamo | Pinyruodh Nyasaye\nKedo ne Ratiro mar Lamo\nKaka Kristo osebedo ka konyo jolupne mondo gibed joma sirkal opwodho kendo gibed gi ratiro mar timo gik ma Nyasaye dwaro\n1, 2. (a) En ang’o ma nyiso ni in raia mar Pinyruoth? (b) Ang’o momiyo kinde moko chunoga ni Joneno mag Jehova oked matek ne ratiro mar lamo?\nBE IN raia mar Pinyruodh Nyasaye? Ka in achiel kuom Joneno mag Jehova, to kare in raia mar Pinyruoth. Ang’o ma nyiso ni in raia mar Pinyruoth? Gima nyiso mano en yo milamogo Jehova Nyasaye, to ok paspot kata kipande moro. Lamo madier ok en mana bedo gi yie kende. Oriwo gik ma ng’ato timo, tiende ni yo moluwogo chike mag Pinyruodh Nyasaye. Lamo marwa okwako ngimawa duto moriwo nyaka kaka wapidho nyithindwa kod yore mag thieth ma watiyogo.\n2 Kata kamano, e piny ma wadakieni, ichandowa nikech wan raia mag Pinyruoth kendo nikech kinda ma watimo e luwo chike mag Pinyruodhno. Kuom ranyisi, sirkende moko osetemo mayowa ratiro ma wan-go mar lamo ka wan thuolo. Moko bende osekata goyowa marfuk. Nitie kinde moko ma chunoga ni jolup Kristo oked matek ne ratiro margi mar luwo chike Ruodhgi ma Mesia. Be mano onego okawwa gi wuoro? Ooyo. Kata mana jotich Jehova ma ne odak e kinde ma ne indikoe Muma bende kinde moko ne kedoga ne ratiro margi mar lamo Jehova.\n3. E ndalo Esta, jotich Jehova nokedo ne wach mane?\n3 Kuom ranyisi, e ndalo Esta, nochopo kama jotich Jehova ne nyaka ked mondo kik tiek ngimagi. Ang’o momiyo? Haman ma ne en jatelo namba ariyo bang’ Ahasuerus ruodh Persia ne dwaro nego Jo-Yahudi duto ma ne ni e alwora mar Persia kowacho ni ‘chikgi nopogore gi chike mag ogendni duto.’ (Est. 3:8, 9, 13) Be Jehova ne ojwang’o joge? Ooyo. Ne oguedho kinda ma Esta gi Mordekai notimo mar dhi wuoyo gi ruodh Persia-no mondo kik tiek jo Nyasaye.—Est. 9:20-22.\n4 To nade e kindewagi? Mana kaka waseneno e sula mokalo, nitie kaka sirkende moko osebedo ka kwedo Joneno mag Jehova. E sulani, wadwaro nono yore moko ma sirkendego osetemo tiyogo e geng’owa mondo kik walam Jehova ka wan thuolo. Wadwaro ng’iyo weche adek, ma gin (1) ratiro ma wan-go mar bedo gi riwruok kendo lamo ka wan thuolo, (2) ratiro ma wan-go mar yiero thieth ma ok tuomre gi puonj mag Muma, kod (3) ratiro ma jonyuol nigo mar pidho nyithindgi ka luwore gi chike Jehova. E moro ka moro kuom wechego, wadwaro nono kaka raia mag Pinyruodh Mesia osekedo matek mondo gidhi nyime makore gi Pinyruoth, kod gueth ma giseyudo kuom timo kamano.\nRatiro mar Bedo gi Riwruok ma Sirkal Opwodho Kendo Lamo ka Wan Thuolo\n5. Gin ber mage ma Joneno mag Jehova yudo sama sirkal opwodho riwruok margi?\n5 Be ochuno ni nyaka sirkal omiwa rusa e ka walam Jehova? Ooyo. En mana ni ka sirkal opwodho riwruokwa, mano miyowa tich mayot. Kuom ranyisi, mano miyowa thuolo mar chokore e Ute Romo kod Ute Chokruok mag Alwora, goyo buge kendo kowogi e pinje mamoko, kendo lando ne ji wach maber ayanga ma onge gima tamowa timo mano. E pinje mang’eny, sirkal osepwodho din mar Joneno mag Jehova kaka riwruok, kendo gin gi ratiro mar lamo mana kaka dinde mamoko ma bende sirkal opwodho. To ang’o ma timorega ka sirkal otamore pwodhowa kaka riwruok, kata temo tamowa e ratiro ma wan-go mar lamo?\n6. En pek mane ma Joneno mag Jehova ma Australia noromogo e chak higni mag 1940?\n6 Australia. E chak higni mag 1940, gavana maduong’ ma Australia ne neno ni yiewa ne “thiro” kinda ma ne gitimo e lweny. Mano ne omiyo ogo Joneno mag Jehova marfuk. Nikech mano, koro ne ok ginyal lendo ayanga, tije mitimo e Bethel nochung’, kendo sirkal ne okawo Ute Romo. Kata mana bedo gi bugewa ma lero Muma koro ne en ketho chik. Bang’ dhi nyime gi timo gik moko aling’ling’ kuom higni mogwaro, Joneno ma Australia gikone noyudo yueyo. Tarik 14, dwe mar Jun 1943, Kot Maduong’ (High Court) ma Australia norucho marfuk ma ne ogo Joneno mag Jehova.\n7, 8. Ler ane kaka owetewa ma Russia osebedo ka kedo kuom higni mang’eny ne ratiro ma gin-go mar lamo.\n7 Russia. Joneno mag Jehova ne ogo marfuk e bwo sirkal mar Jo-Komunist kuom higni pieche, kata kamano, sirkal ne opwodho riwruokgi e higa mar 1991. Bang’ ka Soviet Union nosebarore, Russian Federation ne opwodho riwruokwa e higa mar 1992. Kata kamano, ka kinde mang’eny pok nokadho, kwan mar Joneno mag Jehova ne ochako medore mapiyo piyo e piny Russia, kendo mano nomiyo joma kwedowa ochako winjo marach, to ahinya-ahinya jo kanisa mar Othodoks. E kind higa mar 1995 nyaka 1998, joma ne kwedo Joneno nodonjonegi e kot dibich moluwore oluwore. Sa asaya ma ne gidhi e kot, kot ne yudoga ni Joneno ne onge gi ketho. Jo akwedego ne ok oweyo gi kanyo. E higa mar 1998, ne gidonjo ne Joneno gi kes mar ketho chike moko mag sirkal. Joneno ne oloyo kesno, kata kamano, jo akwedego ne othir mi gimako apil e dwe mar Mei 2001, kendo jo akwedego koro noloyo kesno. Ne oyaw kesno kendo e dwe mar Oktoba e higano, kae to ka ne ochopo e higa mar 2004, ne ogo Joneno marfuk e taon mar Moscow, kendo ne ogol chik mondo sirkal okaw mwandu duto ma riwruogwa ne nigo kuno.\n8 Sand motimo newa nochakore. (Som 2 Timotheo 3:12.) Jowasik Joneno ne timonegi gik maricho kendo goyogi. Ne omagi bugegi, kendo ne ok oyienegi pango kata gero ute mag lamo. Temie paro kaka owete gi nyimine ne winjo e chunygi sama ne giromo gi chandruogego! E kinde ma gigo duto ne timore, Joneno ne osetero kesgi e Od Bura ma Ulaya mar Ratiro mag Dhano (European Court of Human Rights), e yo machuok ECHR, e higa mar 2001, kendo ka nochopo higa mar 2004, ne gitero weche momedore e ECHR. E higa mar 2010, ECHR nong’ado wach mogik. Kotno ne owacho maler ni ywaruok mag dinde e ma ne omiyo piny Russia ogoyo Joneno marfuk. Ne ok giyudo ketho moro amora ma Joneno ne nigo kendo ne ok giriwo lwedo yo ma kot mag piny Russia nong’adogo wachno. Kot ne omedo ni marfuk ma ne ogo Joneno e piny Russia ne en mana mar mayogi ratiro ma riwruoggi nigo mar timo gigegi. Kotno ne ong’ado ni Joneno nigi ratiro mar lamo ka gin thuolo. Bedo ni ECHR noriwo jo Nyasaye lwedo osemiyo gibedo gi chir ahinya kata obedo ni jotelo mopogore opogore e sirkand Russia pod tamore luwo gima ECHR nong’adono.\nTitos Manoussakis (Ne paragraf mar 9)\n9-11. Ere kaka jo Jehova osekedo ne ratiro margi mar chokore ne lamo e piny Greece, to mano osekelo ber mage?\n9 Greece. E higa mar 1983, Titos Manoussakis ne opango ot moro e taon mar Heraklion ma ni e chula mar Crete mondo grup moro matin mar Joneno mag Jehova otimie chokruogegi. (Hib. 10:24, 25) Mapiyo nono, jadolo moro mar Othodoks ne odonjo ne Jonenogo ka sirkal kowacho ni ne ok onego giti gi odno e timo chokruogegi. Ang’o momiyo? En mana nikech gik ma Jonenogo oyiego opogore gi gik ma kanisa mar Othodoks oyiego! Sirkal notero Titos Manoussakis gi Joneno mamoko adek e kot. Ne ogogi fain, kendo nomigi tuech mar dweche ariyo. Nikech Jonenogo nomakore gi Pinyruodh Nyasaye, ne gineno ni bura ma ne ong’adnegino ne ketho ratiro ma gin-go mar lamo, omiyo, ne gitero kesno e kot mamoko, kae to bang’e ne gidhi e ECHR.\n10 Gikone, e higa mar 1996, ECHR ne ong’ado bura e yo ma joma ne kwedo lamo madier ne ok par. Kotno ne owacho ni “Joneno mag Jehova en ‘din mong’ere’ ka luwore gi chike mag piny Greece,” kendo ne omedo wacho ni yo ma ne kot matindo ong’adogo ne Joneno bura ne “tamo [Jonenogo] e ratiro margi mar lamo.” Kotno ne oyudo bende ni ok en ting’ mar sirkal mar Greece “nono ka be gik ma din moro oyiego kata gik ma gitimo ber kata rach.” Ne oruch bura ma ne oseng’ad ne Joneno mag Jehova, kendo koro ne ginyalo lemo ma onge ng’at ma chandogi!\n11 Be bedo ni Joneno mag Jehova noloyo kesno nokueyo sand ma ne isandogigo e piny Greece? Ooyo. E higa mar 2012, nitie kes moro ma chal gi mano ma ne otiek wachne Kassandreia e piny Greece bang’ yale kuom higni ma hawo 12. Bisop mar Othodoks e ma ne otero kesno e kot. Kot Maduong’ Mogik e piny Greece mong’ere kaka Council of State ne ong’ado kesno e yo ma riwo jotich Nyasaye lwedo. Kotno nowacho ni chike mag Greece omiyo dinde duto ratiro mar lemo ma onge ng’ama chandogi, omiyo, ok onego ochak odonj ne Joneno mag Jehova ni gin din ma ok ong’ere. Kotno nowacho niya: “‘Joneno mag Jehova’ ok pand puonjgi, kuom mano, gin din mong’ere.” Owete gi nyimine ma ni e kanyakla ma Kassandreia mor ahinya nikwop sani koro gin gi Od Romo ma margi giwegi.\n12, 13. Ere kaka jomoko e piny France osetiyo marach gi chike mag sirkal e thago jo Nyasaye, to weche osebet nade?\n12 France. Nitie jomoko e pinyno ma kwedo jotich Nyasaye ka gitiyo marach gi chike mag sirkal e thagogi kata kelonegi chandruok. (Som Zaburi 94:20.) Kuom ranyisi, e dier higni mag 1990, joma ochung’ ne weche osuru e piny France ne ochako nono kaka riwruok ma watiyogo e pinyno miluongo ni Association Les Témoins de Jéhovah (ATJ) ne tiyo gi pesa. Minista ma ne ochung’ ne bajet ne owacho gimomiyo ne gikawo okang’no. Nowacho niya: “Gima wayudo e nonrowa nyalo miyo okaw gige riwruogno duto kata donjnegi e kot . . . , to mano nyalo miyo riwruogno okos kaka ginyalo tiyo maber kata inyalo goye marfuk.” Kata obedo ni ne giyudo ka tije ma riwruogwa timo ler, ne giketo ne ATJ osuru mokalo alama mondo opodhe. Ka pachgino ne nyalo tiyo, ne dhi chuno ni owete olor ofiswa ma ni e pinyno kendo giuse mondo gichulgo osuruno. Kata obedo ni wachno ne pek kamano, chuny jotich Jehova ne ok oa. Ne gikwedo wachno gi kinda, kendo e higa mar 2005, ne gitero kesno e ECHR.\n13 Kotno nong’ado bura tarik 30, dwe mar Jun 2011. Nowacho ni nikech dinde nigi ratiro mar lamo, sirkal ok onego onon ka be gilemo e yo makare kata ma ok kare, mak mana ka po ni din moro okalo tong’ e wach moro. Kotno nomedo niya: “Osuru moketno . . . ng’eny ma nyalo miyo riwruogno ous gigegi madongo ma gidong’ nono, to mano nyalo mayo jolembgi ratiro mar timo gik motudore gi lamo.” Jaj duto te mag kotno ne oriwo Joneno mag Jehova lwedo! Jo Jehova ne omor ahinya ka ne sirkal oduokonegi osuru ma ne ATJ osechulo, kendo ne gimedo pesa moko e wiye. Bende, sirkal noweyo mako ofiswa kaka gir singo, mana kaka kot nochikogi.\nInyalo lemo ne owetewa gi nyiminewa ma chandore nikech sirkendegi oridonegi chik\n14. Ere kaka inyalo riwo lwedo owetewa ma kedo ne lamo madier?\n14 Mana kaka Esta gi Mordekai, jotich Jehova me kindewagi bende kedo ne ratiro mar lamo Jehova e yo moyiego. (Est. 4:13-16) Ere kaka inyalo riwo lwedo owetewa ma kedo ne lamo madier? Inyalo lemo ne owetewa gi nyiminewa ma chandore nikech sirkendegi oridonegi chik. Lamo ma kamago nigi teko mar konyo jowetewago nano. (Som Jakobo 5:16.) Be Jehova dwokoga lamogo? Ee! Kes mang’eny ma waseloyo e kot nyiso mano.—Hib. 13:18, 19.\nRatiro mar Yiero Thieth ma Ok Tuomre gi Puonj mag Muma\n15. Jotich Nyasaye neno nade wach tiyo gi remo e thieth?\n15 Mana kaka ne waneno e Sula mar 11, osemi raia mag Pinyruodh Nyasaye puonj mag Muma ma miyo ok giti marach gi remo kaka ji mang’eny timoga. (Cha. 9:5, 6; Lawi 17:11; som Tich Joote 15:28, 29.) Kata obedo ni ok wayie mondo medwa remo, sama watuo, waduto watemo matek mondo wayud thieth maber ma ok tuomre gi puonj mag Muma. Kot madongo e pinje mang’eny oseng’ado ni ji nigi ratiro mar yiero thieth kata tamore thieth moro ma chunygi ok oyiego kata ma ok luwre gi gik ma gisepuonjore e dindegi. Kata kamano, e pinje moko to jotich Nyasaye romoga gi pek mang’eny e weche thieth. Ne ane ranyisi moko.\n16, 17. Ang’o ma notim ne nyaminwa moro e piny Japan kokia, to ere kaka Jehova nodwoko lambe?\n16 Japan. Nyaminwa moro ma nyinge Misae Takeda ne jahigni 63 ka ne idwaro timne yeng’o moro makende. Ne ok en gi kibarua moro amora motimo. Nikech omakore gi Pinyruodh Nyasaye, nonyiso laktar chon ni kik mede remo. Kata kamano, noduogo ofwenyo mana dweche moko bang’e ni kare nomede remo ka ne iyang’e. Nikech ne oketh ratiche, ne odonjo ne laktechego kod osiptal ma ne oyang’eeno e dwe mar Jun 1993. Kata obedo ni nyaminwano ne muol ahinya kendo nodak e kit ngima ma piny, ne en gi yie motegno ahinya. Nochiwo neno ma thiring’inyi e kot ma nopong’ thich kuom sa achiel gi wiye kata obedo ni pod ne otuo. Seche duto ma ne iwinjo kesneno e kot, nodhiga. Notimo kamano nyaka kodong’ mana dwe achiel kende to otho! Donge chir ma nonyiso kod yiene motegno morowa? Nyaminwa Takeda nowacho ni nokwayoga Jehova pile mondo oguedh kinda ma notimo e kesno. Ne en gadier ni Jehova ne dhi dwoko lambe. Weche nobet nade?\n17 Higni adek bang’ ka Nyaminwa Takeda nosetho, Kot Maduong’ Mogik ma Japan noriwo kesne lwedo. Ne ong’ad bura tarik 29 dwe mar Februar, higa mar 2000. Kotno nowacho ni ne ok owinjore mondo mede remo to ne ok odwar. Kotno nomedo ni “ng’ato ka ng’ato nigi ratiro mar timo yiero” e weche thieth kod mamoko ma kamago, kendo ni “nyaka mi yieroneno luor.” Okang’ ma ne Nyaminwa Takeda okawo mar kedo ne ratiro mare mar yiero kit thieth ma ok tuomre gi puonj mag Muma nokelo ber ne Joneno duto ma Japan. Sani koro ginyalo yiero kit thieth ma gidwaro ma onge luoro moro amora ni lakteche nyalo medogi remo ka gikia.\nPablo Albarracini (Ne paragraf mar 18 nyaka 20)\n18-20. (a) Ere kaka kot mar apil e piny Argentina noriwo lwedo ratiro ma ng’ato nigo mar tiyo gi kad ma osepong’o motelo e tamore mondo kik mede remo? (b) Kodok korka tiyo gi remo e thieth, ang’o ma wanyalo timo mondo wanyis ni wabolore ne loch Kristo?\n18 Argentina. Ang’o ma raia mag Pinyruoth nyalo timo mondo gimi jomamoko tich ma yot sama gituo ma ok ginyal wuoyo? Wanyalo ting’o kad ma nyalo wuoyo e lowa. Mano e gima Pablo Albarracini notimo. E dwe mar Mei 2012, ne ogoye bunde nyadinwoya ka ne jokuoge kwalo kamoro. Ne oring kode e osiptal ka pache olal, omiyo, ne ok onyal lero ni kik mede remo. Kata kamano, ne en gi kad ma kwero lakteche mondo kik mede remo. Ne opong’o kadno higni ang’wen moko ma nosekalo. Kata obedo ni lakteche ne neno ni ne onyalo tho ka ok omede remo, ne giyie luwo gik ma nondiko e kadne. Kata kamano, wuon Pablo ma ok en Janeno nodhi e kot kokwayo mondo med wuode remo. Kotno noyie gi wachno.\n19 Loya ma ne ochung’ ne chi Pablo e kesno nomako apil mapiyo. Mana bang’ seche machuok, kot mar apil nokwer ni kik med Pablo remo nikech dwarore ni lakteche otim gima jatuo owacho e kadne. Wuon Pablo nochwalo wachno e Kot Maduong’ Mogik ma Argentina. Kata kamano, kotno ne ok oyudo “gimoro amora ma ne nyalo miyo giket kiawa ka be [weche ma Pablo nowacho e kadne] ne gin weche ma nondiko ka pache ler, kendo ma onge ng’ama nochune.” Kotno nowacho bende kama: “Ng’ato ang’ata maduong’ kendo ma wiye ber nigi ratiro mar wacho chon gima doher ni tim sama ithiedhe, kendo onyalo yiero mar tamore kit thieth moro kata yiego . . . Lakteche nyaka luw weche ma jatuo owacho.”\nBe isepong’o kad ma nyalo konyi ka wach medo remo oyudi?\n20 Owadwa Albarracini sani osechango maber. Omor ahinya ni ne otimo maber pong’o kad mar remo chon. Chiege bende mor ahinya gi wachno. Kata obedo ni pong’o kadno chon kamano ne nyalo nenore ka gima tin, timo mano nonyiso maler ni nobolore ne loch Kristo ma e Ruodh Pinyruodh Nyasaye. To nade in kaachiel gi joodu? Be ng’ato ka ng’ato kuomu osepong’o kadno?\nApril Cadoreth (Ne paragraf mars 21 nyaka 24)\n21-24. (a) Ang’o ma notimore ma nomiyo Kot Maduong’ Mogik ma Kanada ong’ado wach moro maduong’ e wi ratiro ma nyithindo ma bet dito nigo, to kod wach medo remo? (b) Kesno nyalo jiwo nyithindwa matindo e yo mane?\n21 Kanada. Kot mag pinyno omiyoga jonyuol ratiro mar yiero ne nyithindgi thieth mowinjore. Nitie kinde ma kot moko oseng’ado ni nyithindo ma bet dito be nigi ratiro mar yiero thieth ma gidwaro. Mano e gima notimore e kes ma nomako April Cadoreth. Ka ne en jahigni 14, ne orwake e wod ka ne fuon moro e i dende chuer remo. Dweche manok ka ne pok mano otimore, ne opong’o kad ma nyiso ni ok onego mede remo kata ka weche tek manade. Laktar ma ne thiedhe notamore luwo gima nosewacho e kadne, kendo ne odhi e kot mondo oyiene medo April remo. Ne omede remo githwon. Bang’e, April nowacho ni gima laktarno notimone ok bor ahinya gi ng’ama nindo gi nyako githwon.\n22 April gi jonyuolne nodonjo ne laktarno e kot. Bang’ higni ariyo, kesno nochopo nyaka e Kot Maduong’ Mogik ma Kanada. Kata obedo ni kes noloyo April nikech onge chik Kanada ma ne riwe lwedo achiel kachiel, kot ne ogolo chik mondo chule pesa ma ne otiyogo e kesno. Bende, kot nong’ado ni April kaachiel gi nyithindo duto ma bet dito nigi ratiro mar timo yierogi giwegi e weche thieth. Kot nowacho kama: “E weche mag thieth, nyithindo ma hikgi tin ne 16 bende onego mi thuolo mar lero gimomiyo gidwaro kata ok gidwar kit thieth moro ka pok othiedhgi, mondo one ka be ging’eyo gima gitimo adier.”\n23 Yo ma nong’adgo kesno ne ber ahinya nikech Kot Maduong’ Mogikno nowacho ni nyithindo ma bet dito nigi ratiro mar yiero thieth ma gidwaro. Chon kot mag Kanada ne nyalo golo chik mondo mi nyithindo ma hikgi tin ne 16 kit thieth moro amora ma kot ne neno ni ber gi nyathino. Kata kamano, bang’ kesno, kot koro ne ok nyal chuno nyithindo ma ni e bwo higni 16 gi thieth ka pok gimiyogi thuolo mar nyiso ni gin gi nyalo mar timo yiero kendgi.\n“Ng’eyo ang’eya ni an be natimo gimoro e miyo nying Jehova duong’ kendo nyiso ni Satan en ja miriambo mora ndi”\n24 Be kes ma nokawo higni adekno nokelo ber moro? April dwoko ni, “Ee!” Sani ngimane ber kendo en painia mapile. Owacho kama: “Ng’eyo ang’eya ni an be natimo gimoro e miyo nying Jehova duong’ kendo nyiso ni Satan en ja miriambo mora ndi.” Gik ma notimore e ngima April nyiso maler ni kare nyithindwa matindo bende nyalo chung’ motegno sama giromo gi yiero ma korgi tek, mi ginyis ni gin raia mag Pinyruodh Nyasaye.—Mat. 21:16.\nRatiro mar Pidho Nyithindo ka Luwore gi Chike Jehova\n25, 26. Ang’o ma samoro timorega sama jonyuol oketho kendgi chuth?\n25 Jehova omiyo jonyuol ting’ mar pidho nyithindo ka luwore gi chikene. (Rap. 6:6-8; Efe. 6:4) Mano en migawo ma ok yot, to onyalo bedo ma tek moloyo ka dhako gi dichwo ma nigi nyithindo oketho kend margi chuth. Ng’ato ka ng’ato kuomgi nyalo dwaro ni pache e ma mondo otigo e pidho nyithindo ma ne ginyuolo. Kuom ranyisi, janyuol ma Janeno diher ni nyithinde opon e ngima mar Jokristo, kata kamano, jaode ma ok Janeno to nyalo bedo gi paro mopogore ahinya. Janyuol ma Jakristo onego ong’e ni kata obedo ni ketho kend chuth miyo koro ok ginyal tudore kaka dichwo gi dhako, mano ok nyis ni migawo ma giduto gin-go mar pidho nyithindgi bende orumo.\n26 Janyuol ma ok Janenono seche moko nyaloga dhi e kot mondo omiye ratiro mar dak gi nyithindo mondo ochik kaka nyithindogo biro pon e weche Nyasaye. Jonyuol ma kamago seche moko wacho ni yie mondo nyathi obed Janeno mar Jehova nyalo ketho ngima nyathino. Ginyalo wacho ni bedo Janeno biro tuono nyathi thuolo mar timo nyasi mag paro odiechieng nyuolne, nyasi mamoko ma ji mathoth ohero timo, kod yudo thieth mimedoe ji remo. Gima ber en ni kot mang’eny temoga ng’ado bura ka luwore gi gima biro kelo ne nyathi ber, to ok din ma janyuol lemoe. Wane ane ranyisi moko.\n27, 28. Kot Maduong’ Mogik ma Ohio nong’ado wach mane e kes ma ne wacho ni ngima nyathi nyalo kethore ka obedo achiel kuom Joneno mag Jehova?\n27 Amerka. Kinde moro, wuoro moro ma ok Janeno notero wach e kot kowacho ni ngima wuode ma Bobby ne dhi kethore ka opon ka en achiel kuom Joneno mag Jehova. Kotno ne oyiene dak gi nyathino. Jennifer Pater ma min Bobby to ne oyiene mana limo Bobby, kata kamano, ne ochike ni kik “opuonje wach moro amora mar Joneno mag Jehova kata timo gimoro amora ma nyalo miyo opuonjre weche Joneno.” Weche ma ne kotno ochiko ne nyalo kata nyiso ni nyaminwano ne ok onego owuo gi wuodeno e wi Muma kata puonje chike ma ni e i Muma! Iparo ni nyaminwano nowinjo nade e chunye? Wachno nonyoso chunye ahinya, kata kamano, owacho ni nopuonjore hore korito mondo Jehova okonye. Oparo chien kowacho kama: “Jehova ne ni koda kinde te.” Kokalo kuom riwruok mar oganda Jehova, noyudo loya ma noterone wachno e Kot Maduong’ Mogik ma Ohio, kendo kotno noyie winjo kesno e higa mar 1992.\n28 Kot Maduong’ Mogikno ne ok oyie gi bura ma kot matin nong’ado e wachno, kendo nolero ni “jonyuol nigi ratiro mar puonjo nyithindgi gimoro amora moriwo nyaka timbe kod weche din.” Kotno nowacho ni gionge gi ratiro mar tamo janyuol dak gi nyathine nikech wach din, mak mana ka ng’at ma dwaro kamano nyalo nyiso maler ni puonj mag Joneno mag Jehova nyalo hinyo nyathi kata ketho wiye. Kotno noyudo ni puonj mag Joneno mag Jehova ok nyal ketho wi nyathino kata hinyo ngimane e yo moro amora.\nKot mang’eny osemiyo jonyuol ma Joneno ratiro mar pidho nyithindgi\n29-31. Ang’o momiyo ne oma nyaminwa moro ma Denmark ratiro mar pidho nyare, to Kot Maduong’ Mogik ma pinyno nong’ado wachno nade?\n29 Denmark. Anita Hansen bende noromo gi chal ma kamano ka ne chwore ma ne gisewerego chuth otero kes e kot kokwayo ni mondo miye nyare ma Amanda ma ne jahigni abiriyo. Noyudo kot ma ne ni e alworagi noseyie ne Anita dak gi nyathino e higa mar 2000. Wuon Amanda nomako apil e kot ma malo mi kotno oyiene kawo Amanda odaggo. Nikech kotno ne neno ni wach din e ma ne miyo jonyuolgo yware e wi kaka nonego gipidh nyathigi, ne ong’ad ni wuon nyathino e ma ne nyalo pidhe maber moloyo. Kuom mano, ne otam Nyaminwa Anita pidho nyathine mana nikech en Janeno mar Jehova!\n30 Nyaminwa Anita wacho ni e kinde ma wechego ne dhi nyime, chunye ne onyosore ma seche moko ne okia kata ni onyis Jehova ang’o sama olemo. Owacho kama: “Kata obedo ni weche ne tek kamano, ndiko mar Jo-Rumi 8:26, 27 ne ohoyo chunya ahinya. Kinde duto ne an gadier ni Jehova ne winjo kata mana weche ma ne ok anyise gi dhoga. Noranga pile kendo noikore konya seche te.”—Som Zaburi 32:8; Isaiah 41:10.\n31 Nyaminwa Anita nomako apil e Kot Maduong’ Mogik ma Denmark. Ka ne kotno somo bura ma ne ging’ado e kesno, ne giwacho kama: “Sama wayiero ng’ama biro dong’ gi nyathi, onego wanon maber mondo watim yiero ma biro konyo nyathino moloyo.” Bende, kotno nolero ni sama giyiero ng’ama biro dong’ gi nyathi, ok ng’i ni janyuol “ni e din” mar Joneno mag Jehova kata ooyo, to kar mano, gima duong’ en yo ma janyuol ka janyuol timogo gik moko sama ywaruok oneno. Nyaminwa Anita chunye nofuong’ore ahinya ka ne kot ong’ado ni en janyuol maber mi odwokne Amanda mondo en e ma opidhe kendo orite.\n32. Ere kaka ECHR osesiro jonyuol ma Joneno sama ibuonogi?\n32 Pinje moko mag Ulaya (Europe). Nitie seche ma kes moko mag laro nyithindo oseyal nyaka e kot moko ma ni oko mar pinje ma kesgo nochakoree. Kata mana ECHR bende osegayalo kes ma kamago. E kes moko ariyo, ECHR nowacho ni kot matindo kod moko madongo osebedo ka ng’ado ne jonyuol ma Joneno bura ang’aya mana nikech din-gi. ECHR nowacho ni mano en buono ji, kendo ne giwacho ni “ng’ado ne ng’ato bura e yo moro mana nikech dinne en gima ok owinjore.” Miyo moro ma Janeno ma ECHR nong’adone bura maber kamano nowacho kama: “Litna ahinya ka idonjona ni ahinyo nyithindo ma an e ma anyuolo, ka an to ang’eyo maber ni atemo matek mondo aketgi e yor ngima maberie moloyo, ma en ngima ma luwore gi puonj mag Kristo.”\n33. Ere kaka jonyuol ma Joneno nyalo tiyo gi puonj ma ni e Jo-Filipi 4:5?\n33 Jonyuol ma Joneno ma romoga gi kes ma kamago nyaka ng’e seche monego giturie. (Som Jo-Filipi 4:5.) Kata obedo ni gin gi ratiro mar puonjo nyithindgi yore Jehova, nyaka ging’e ni jonyuol ma ok Joneno bende nigi ratiro mar konyo e pidho nyithindogo ka gidwaro timo kamano. Jonyuol ma Joneno onego otim kinda ma romo nade e puonjo nyithindgi?\n34. En puonj mane ma jonyuol ma Joneno nyalo yudo e weche moko ma Jo-Yahudi notimo e kinde Nehemia?\n34 Nitie puonj ma wanyalo yudo ka wanono weche moko ma notimore e kinde Nehemia. Jo-Yahudi ne tiyo matek ahinya e gero kuonde ma nokethore e ohinga mag Jerusalem. Ne ging’eyo maber ni ohingago ne dhi ritogi gi nyithindgi mondo jowasigu kik monjgi. Mano e momiyo Nehemia nojiwogi niya: ‘Keduru ne joweteu, ne yawuotu gi nyiu, kod mondu gi uteu.’ (Neh. 4:14) Jo-Yahudigo ne nyaka ked gi kinda ahinya. E kindegi bende, jonyuol ma Joneno kedo matek ahinya mondo gipuonj nyithindgi adiera. Ging’eyo ni nyithindgi romo gi gik mang’eny ma thung’ogi kokalo kuom osiepe ma gin-go e skul kod e alwora ma gidakie. Osiepe ma kamago nyalo kata yudore e i ot kokalo kuom teknoloji. Un jonyuol, paruru kinde duto ni kinda dwarore ahinya mondo urit yawuotu kod nyiu, mondo gitim dongruok e weche Nyasaye.\nBed Gadier ni Jehova Biro Dhi Nyime Siro Lamo Madier\n35, 36. Gin ber mage ma Joneno mag Jehova oseyudo nikech kedo ne ratiro ma gin-go mar lamo Jehova, to ang’o ming’ado e chunyi?\n35 Kuom adier, Jehova osebedo ka guedho kinda ma jotichne ma sani timo mondo giked ne ratiro mar lame ka gin thuolo. E seche ma gikedo, gisechiwo neno e yo malong’o e kot kod e nyim oganda. (Rumi 1:8) Ber machielo mosenenore sama jotich Jehova kedo ne ratiro mar lamo en ni yo moseng’adgo kesgi moko osekonyo nyaka joma ok Joneno. Kata kamano, tijwa ok en mar kelo lokruok e yo mitayogo oganda, to bende dwachwa maduong’ ok en mana ni ji ong’e ni wang’eyo gima watimo. Gima duong’ momiyo watero kes e kot sama ikwedowa en ni mondo wasir ratiro ma wan-go mar lamo Jehova e yo moyiego kendo miyo lamo maler odhi nyime.—Som Jo-Filipi 1:7.\n36 Wang’aduru e chunywa ni wabiro dhi nyime luwo ranyisi mar joma osekedo ne ratiro mar lamo Jehova! Wasikuru ka wamakore gi Pinyruoth ka wan gadier chuth ni Jehova biro dhi nyime siro lamo madier kendo miyowa teko mar timo dwache.—Isa. 54:17.\nEre kaka sirkende moko osetemo thiro ratiro ma Jokristo nigo mar lamo, to weche osebet nade?\nGin yore mage ma Joneno mag Jehova osebedo ka kedogo ne ratiro mar tamruok mondo medgi remo, to ere kaka Jehova oseguedho kindagi?\nGin pek mage ma jonyuol moko ma Joneno romogo sama kend margi okethore?\nAng’o momiyo in gadier chuth ni Pinyruodh Nyasaye e mosebedo ka konyowa loyo kes ma wajabedogo e kot?